نوێترین زانیاری دەربارەی خۆپیشاندانەکانی باشور و ناوەڕاستی عێراق\nنەتەوە | 10:58:48 2018-07-21 | (173) جار خوێندراوەتەوە\nدوێنێ هەینی کەلە بەشێک لە پاریزگاکانی باشوور و ناوەڕاست و بەتایبەتی بەغدا خۆپیشاندانی جەماوەی بەریوە چوو، لە ئەنجامی تەقەی هێزە ئەمنییەکان دوو خۆپیشاندەری دیکە لە نەجەف و بەسڕە کوژران.\nبەپێی زانیاریی میدیا و تۆڕە کۆمەڵایەتییەکان دوێنی هەینی 2018/7/20 لە پارێزگاکانی دیوانیە، زیقار، بەسڕە، نەجەف و میسان و بەغدا بە هەزاران خۆپیشاندەر لە ناڕەزایەتی بە کەمی و نەبوونی خزمەتگوزایی ئاو و کارەبا و بێکاری ڕژانە سەرشەقامەکان و دژی گەندەڵییەکانی حکوومەتی عێراق خۆپیشاندانیان کرد.\nلە بەغدای پایتەخت خۆپیشاندەرێکی زۆر لە نزیک ناوچەی سەوز کۆ بوونەوە کە هێزە ئەمنییەکانی عێراق لەدژیان گازی فرمێشکڕێژیان بەکار هێناو بە سەدان کەس تووشی گرفتی هەناسەدان هاتوون.\nبەپێی زانیاریی سەرچاوەکانی مافی مرۆڤی عێراق لە ماوەی دوو هەفتەی خۆپیشاندان لە شارە باشوورییەکانی عێراق، هەتا ئێستا 15 خۆپیشاندەر کوژراون و زیاتر لە 60کەسی دیکەش بریندار بوون و بە سەدان کەسی دیکەش دەستگیر کراون.\nحکوومەتی عێراق، لە ترسی خۆپیشاندانەکان ڕێوشوێنێکی توندی ئەمنیی گرتووەتە پێش و بە هەزاران هێزی ئەمنیی لە شارەکان جێگیر کردووە و بەشێک لە تۆڕە کۆمەلایەتییەکانی وەک (فەیسبووک، تەلەگرام، ئینستاگرام ،...)ی داخستووە.\nئێران بەفەرمی كاتی لابردنی پارەی ڤیزەی بۆ هاوڵاتیانی عیراق و هەرێم ڕاگەیاند\nدەربارەی كارتی نیشتیمانی هۆشداری دەدرێت\nچەند خوێندکارێک لەسەر ئەم یارییە دەستگیرکران


تەندروستی سلێمانی هەواڵێكی دڵخۆشكەری لەسەر كۆرۆنا ڕاگەیاند\nkurdiu 7 02/08/2020 - 10:24 هەواڵ/كوردستانی\nوتەبێژی بەرێوبەرایەتی گشتی تەندروستی سلێمانی هەواڵێكی دڵخۆشكەر لەسەر كۆرۆنا ئاشكرادەكات و ڕایدەگەیەنیـَت: ئامارەكان لەكەمبوونەوەدایە و جێی دڵخۆشین.\nد.یاد نەقشبەندی وتەبێژی بەرێوبەرایەتی گشتی تەندروستی سلێمانی بڵاویكردەوە: ئامارەكانی تووشبون بە كۆرۆنا لە شاری سلێمانی و دەوروبەری لە كەم بوونەوەدایە و جێی دڵخۆشین و تكا زیاتر پابەندی رێنمایەتەندروستییەكان بن، چونكە ئەوەی ئێستا دەبینرێت بە تایبەت لە یەكەم روژی جەژندا جێی نیگەرانیە و كەمترین پابەندبوون بەدی دەكرێت.\nهەروەها ئەوەشی خستەڕوو: لە ئەگەری پابەندنەبوونتان بە رێنماییە تەندروستیەكانەوە لەم چەند ڕۆژەی جەژندا، جارێكی ترهەڵكشانی زۆر خێرا روودەدات لە ئامارەكان لە دوای جەژن و هیوادارم سیناریۆی دوای جەژنی رەمەزان روونەداتەوە و نەگەرێینەوە خاڵی سفر، چونكە هێشتا مەترسی ڤایروسی كۆرۆنا بوونی هەیە.


مەرجى حەلبوسى بۆ وەرگرتنى پڕۆژە یاساى بودجەى 2021\n2020.12.27 - 17:18\nئەندامێکى لیژنەى دارایى لە پەرلەمانى عێراق ئاشکراى کرد، هێشتا پڕۆژە یاسای بودجەى ساڵى داهاتوو نەگەیشتووەتە پەرلەمان، دەشڵێت، حەلبوسى جەختى لەوە کردووەتەوە ئەو پڕۆژەیە بێ سازانى سیاسى وەرناگرێت.\nشیروان میرزا ئەندامى لیژنەى دارایى لەپەرلەمانى عێراق (27ى کانونى یەکەمى 2020) بە "ناس کورد"ى ڕاگەیاند، هێشتا پڕۆژە یاسای بودجەى ساڵى 2021 لەلاى حکومەتە و نەگەیشتووەتە پەرلەمان و ڕادەستى لیژنەى دارایى نەکراوە".\nوتیشى "هۆکارى ئەو دواکەوتنە نازانین و چاوەڕوانى گەیشتنین بۆ ئەوەى خێرا دەستبکەین بە گفتوگۆ لەسەرى و تێیپەڕێنین".\nئەندامەکەى لیژنەى دارایى لەپەرلەمانى عێراق ئەوەشى ئاشکرا کرد، محەمەد حەلبوسى سەرۆکى پەرلەمان لەکۆبونەوەى سێ سەرۆکایەتیەکەدا لەماوەکانى ڕابردودا جەختى لەسەر ئەوە کردووە کە ئەو پڕۆژە یاسایە وەرناگرێت بەبێ ئەوەى ڕەزامەندى سیاسى لەسەر نەهاتبێتە کایەوە.\nشیروان میرزا باسى لەوەش کرد، مستەفا کازمى هەوڵێکى زۆریداوە بۆ ئەوەى فراکسیۆنەکانى ناو پەرلەمان ڕازى بکات بۆ ئەوەى پڕۆژە یاساکە زۆر لەپەرلەمان دوانەکەوێت و هەندێک لە فراکسیۆنەکانیش ئەو بەڵێنەیان پێداوە بەڵام گەرەنتى ئەوەش نیە مشتومڕ لەسەر ئەو پڕۆژەیە دروست نەبێت بەتایبەت لەچەند ڕۆژى ڕابردودا ڕاى گشتى لەسەر جوڵاوە.\nلەسەر دوا وادە بۆ گەیشتنى پڕۆژەکە بەپەرلەمان میرزا وتى "پێشبینى دەکەم سبەینێ پڕۆژەکە بەتەواوەتى بگاتە پەرلەمان".\nمەرجى ئێران بۆ دەستبەرداربوونى پیتاندنى یۆرانیۆم\n2021.01.05 - 08:51\nبۆ رێگریکردن لەقاچاخچێتى دەروازە سنورییەکانى هەرێم هێزێکى هاوبەش پێکدەهێنرێت\nبۆچى هەندێک کەس دواى وەرگرتنى ڤاکسین هێشتا تووشى کۆرۆنا دەبن؟\n2021.01.06 - 23:34


جه‌بار یاوه‌ر: پێویستیمان به پشتیوانیه‌ک هه‌یه بۆ سه‌قامگیری له عێراقدا\nی مانگی شه‌ش ١٨, ٢٠١١\nهه‌ندێک له سه‌رچاوه‌کانی هه‌واڵ وایان باسکردووه کاربه‌ده‌ستان له هه‌رێمی کوردستان داوایان له نوینه‌رانی نه‌ته‌وه یه‌کگرتووه‌کان کردووه تا له پاش کشانه‌وه‌ی ته‌واوی هێزه سه‌ربازیه‌کانی ئه‌مریکا هێزێکی نێونه‌ته‌وه‌یی له ناوچه جێناکۆکه‌کان دابنرێن.\nجه‌بار یاوه‌ر ئه‌میداری وه‌زاره‌تی پێشمه‌رگه و ئه‌ندام و ده‌مڕاستی هێزی پاراستنی کوردستان نکوڵی له‌و هه‌واڵه ده‌کات و ده‌ڵێت هیچ داواکاریه‌کی فه‌رمیانه له‌سه‌ر ئه‌و مه‌سه‌له‌یه نه‌کراوه و ئه‌وی بڵاو بۆته‌وه پاش پرسیاری هه‌ندێک له په‌یامنێران بووه سه‌باره‌ت به سه‌ردانی گه‌وره کاربه‌ده‌ستێکی نه‌ته‌وه یه‌کگرتووه‌کان بۆ وه‌زاره‌تی پێشمه‌رگه.\nله میانه‌ی گفت و گۆکه‌یدا له‌گه‌ڵ هاوکارمان به‌ڵێن ساڵح ، به‌ڕێز یاوه‌ر ئاماژه‌ش به‌وه ده‌کات هیچ گومانێکی تیادا نییه گه‌وره کاربه‌ده‌ستانی نه‌ک هه‌ر هه‌رێمی کوردستان به‌ڵکو عێراقیش وای ده‌بینن هێشتا هه‌ل و مه‌رجه‌که له عێراقدا له هه‌ردوو ڕووی ئاسایشی و سیاسیشه‌وه سه‌قامگیر نییه، هه‌ر بۆیه مانه‌وه یان درێژکردنه‌وه‌ی ماوه‌ی مانه‌وه‌ی به‌شێک له هێزه سه‌ربازیه‌کانی ئه‌مریکا پێویسته.\nده‌توانن له ڕێی کلیککردنی ئه‌و فایله ده‌نگیانه‌ی سه‌ره‌وه‌ی ده‌سته چه‌پ گوێبیستی ته‌واوی گفت و گۆکه بن که ماوه‌که‌ی 11:19 خوله‌که.


رەنگبێ ئێستا نێوانی پارتی و یەكێتی لە دوای كۆتایی شەڕی ناوخۆ، لە خراپترین دۆخدا بێت. شەڕێكی سارد هەیە. خەڵك چاوەڕێیە كە دنیا گەرم داهات كۆرۆنا نەمێنێ، بەڵام كە گەرما كۆرۆنای برد، بە هەمان ئەندازەش ئەو شەڕە ساردە گەرمتر دەكات. یەكێتیش لە کەرەنتینی سیاسی دێتەدەر. ئاستی پەیوەندیی نێوان پارتی و یەكێتی لە دوو حیزبی دەسەڵاتدار و شەریكەوە، دابەزیوە بۆ پەیوەندی شەخسی. یەكێتی كۆنگرەی كردووە، كەچی پارتی مەكتەبی سیاسی نەماوە! پێشان پارتی دەیگوت چاوەڕێی یەكێتین مەكتەبی سیاسی هەڵبژێرن، ئێستا بوونەتە جن و بسم اللە.\nمانۆڕی سیاسیی سەرۆكایەتیی هەرێمی كوردستان، سەرۆكایەتیی یەكێتی و كۆماری عێراق لە دیاریكردنی بەربژێرێكی تازە بۆ پێكهێنانی كابینەی نوێی حكومەتی بەغدا، هەمووانی شۆك كرد. سەرۆكایەتیی هەرێمی كوردستان وەكو دامەزراوەیەكی سەروو حیزبی، پەیوەندیی لەگەڵ هاوسەرۆكی یەكێتی، گۆڕان و حیزبەكانی دیكە كرد و پێش ئەوەی ماڵی شیعی یان سەرۆككۆمار(بەپێی دەستوور) هیچ بڕیارێكی راگەیێندراویان هەبێ، پشتیوانیی لە مستەفا كازمی كرد. سەرۆكی هەرێمی كوردستان بە تیرێك زیاتر لە نیشانێكی پێكا. هەولێر، بەغدا عەیار دەدات، سەرۆككۆمار موحتاجی پشتیوانیی سەرۆكی هەرێمی كوردستانە، تۆڵەی هەڵوێستی پێشوویانی بۆ هاوسەرۆكی یەكێتی كردەوە لە بابەتی حەمە تۆفیق عەللاوی، ئێران و ئەمریكای رازی كرد. ئەمە دیمەنی كوردستانێكی بەهێز بوو.\nكەچی هەر لەو كاتەدا بوو كە لە بالیسان ئامبۆلانسەكان لە سنووری زۆنی سەوزەوە بۆ زۆنی زەرد، قونیان بە قوونی یەكەوە نابوو، ژنێكی دووگیانیان دەپەڕاندەوە. بە خەستەخانە راگەیشت، بەڵام منداڵەكەی مرد، چەند سەعاتێك لە حدوود ڤیزەیان پێنەدابوو!\nهەر كەمێك ئەولاتر لە زینوی وەرتێ خەریكبوو پێشمەرگەی هاوبەش و ناهاوبەش میل لە یەكتری بێننەوە. خوا رەحمی كرد. دیسان سەرۆكی هەرێمی كوردستان فریا كەوت.\nخەڵك هەناسەیەكی هاتەوە بەرێ، هەواڵی رادەستكردنەوەی مستەفا سەلیمی سۆشیالمیدیای تەنی. حكومەت ئاگای لێ نییە و لێكۆڵینەوە دەكات. مستەفایەكی دیكە!\nئەوانە هیچیان سودفە نین. زنجیرەیەك رووداون كە دەخوازێت سەرۆكی هەرێمی كوردستان لەمەودوا وەك سەرۆكی دەسەڵاتی باڵای جێبەجێكردن، دەست بەسەر ئەو وەزعەدا بگرێت. كورت و كرمانجی، یەكێتیی ئێستا ملكەچی ئەو پارتییەی ئێستا نابێت. ئەوەی ئێستا دەگوزەرێت، هاندانی یەكێتییە بۆ دوو ئیدارەیی كە ئەوانیش لە خوایانە. ئەوەش بە حزووری گۆڕانی هاوپەیمانی پارتی دەكەن. ئیدارەی سەربەخۆ یەكەم مەتڵەبی یەكێتییە كە گۆڕانیش بەدوایان دەكەوێت.\nهەنگاوی دووەم كشانەوەیە لە حكومەت و پەلكێشكردنی گۆڕانیش لەگەڵ خۆیاندا. ئەمە بلۆف نییە، ئەم سەركردایەتییە بۆ تەحەدداكردنی پارتی هاتووە، ئەگەر ئەوەی پێنەكرێت كەواتە مایە پووچە. بە پارتی دەڵێ:"پاڵ مەنێ خۆم دەڕۆم"!\nسەرۆكی هەرێمی كوردستان، هێشتا دوو دۆسیەی هەستیاری كوردستان(دۆسیەی ئەمنی و پێشمەرگە)ی یەكلا نەكردووەتەوە. هەردووكیان بە قانوون لەژێر دەسەڵاتی سەرۆكی هەرێمدان. سەرۆكی هەرێمی كوردستان لە ماوەی رابردوودا توانیویەتی جێی متمانە و بڕیاری حیزبە كوردستانییەكان بێت، سەركردایەتی ئێستای یەكێتیش هەر وا لێیدەڕوانن، بەڵام گرنگە ئاسایش و پێشمەرگە نەك هەر یەكبگرنەوە، بگرە بكرێنە دوو دەزگای نیشتمانی كە بە دەر بن لە هەموو ململانێیەكی سیاسی. هاوكات پێویستە كە داواكاری گشتی و سیستەمی دادوەریش ببێتە ئەو دامەزراوەی كە بڕیارە كەس لە یاسا سەروەرتر نەبێ! رەنگبێ ئەوانە گەورەترین تەحەدداكانی بەردەم سەرۆكی هەرێمی كوردستان بن. ئەو كاتەیە كە سیاسەت لە كوردستان لە بەرگی ئەمنی دێتە دەر.\nبۆ رێكخستنەوە و بە نیشتمانیكردنی دەزگاكانی ئاسایش و پێشمەرگەی كوردستان (لە ناو دوو كەوانەشدا دەزگای دادوەریی كوردستان) هەقە یەكێتی و پارتی تاقیبكرێنەوە. با سەرۆكایەتیی هەرێمی كوردستان بیانخاتە بەردەم ئەو بژاردەیەوە كە دەبێ وەك لە یاسای سەرۆكایەتیی هەرێمی كوردستاندا هاتووە، ئەو دوو دامەزراوەیە بە نیشتمانی بكرێن و سەر بە سەرۆكایەتیی هەرێمی كوردستان بن، دەزگای دادوەریش وەك یەكێك لە دەستەڵاتەكان بێت. سەربەخۆ نەك سەربە كەس و لایەنێك.


خێزانێکی کوردی ئێزدی له ده‌ستی داعش رزگار دەکرێت\nی مانگی یازده ٢٠, ٢٠١٥\nDisplaced people from the minority Yazidi sect, who fled violence in the Iraqi town of Sinjar, are seen as they prepare tea for breakfast at Bajed Kadal refugee camp, southwest of Dohuk province, August 23, 2014. REUTERS/Youssef Boudlal (IRAQ - Tags: POLI\nخێزانێـکی کوردی ئێزدی کە لە چوار کەس پـێـکهاتووە (دایکێـک و سێ منداڵ)، توانراوە بە هەوڵی ژمارەیەک لە چالاکوانانی ئێزدی لە شاری حەلەب لە دەستی داعش ڕزگاربکرێن و بیانگێڕنەوە نێو کەسوکارەکەیان لە هەرێمی کوردسـتانی عێراق.\nئه‌بو شوجاع کە کوردێکی ئێزدی‌یه و دامەزرێنەری تۆڕێکی چالاکوانانی ئێزدیـیە له سوریا و عێراق به ناوی( گروپی گه‌ڕان به دوای ونبووه‌کاندا) لە وتووێژێـکدا لەگەڵ بەشی کوردی دەنگی ئەمەریکا گوتی ڕۆژی پـێنجشەممە خۆی و ئەندامانی گروپەکەی لە سوریا بوون و توانیویانە ئەو خێزانە ڕزگاربکەن کە لە عەشیرەتی مەسقوڕین و خەڵکی شەنگالن.\nپاشان ڕۆژی هەینی خێزانەکەیان بۆ پارێزگای دهۆک هێناوەتەوە و لەوێ ڕادەسـتی خزم و کەسوکاریان کردووەتەوە. گوتیشی باوکی منداڵەکان لە نێو ئەو ئێزدیانەدایە کە داعش بێ سەروشوێنی کردوون و هەتا ئێسـتا هیچ لە بارەیانەوە نازانرێت.\nجێی ئاماژەیە ئەبو شوجاع و گروپەکەی هەتا ئێسـتا توانیویانە سەدان دیل و ڕفێندراوی ئێزدی لە دەسـتی داعش ڕزگاربکەن.\nنەجیب باڵایی لە بەشی کوردی دەنگی ئەمەریکا وتووێژەکەی لەگەڵدا ئەنجامداوە.\nوتووێژ لەگەڵ ئەبو شوجاع


Home›هەواڵ›کوردستان›هۆكاری لەناوچوونی هەزاران ماسی گوندێكی سەیدسادق ئاشكرابوو\nبەرپرسی بەشی راگەیاندن لە قایمقامیەتی قەزای سەیدسادق ئاشكرایكرد: “شەوی رابردوو لە گوندێكی سەر بە قەزای سەیدسادق لە حەوزێكی ماسی بەخێوكردن زیاد لە هەشت هەزار ماسی لەناوچوون، هۆکارەکەشی پیسبوون و ژەهراویبوون بووە”.\nتەها ئەحمەد، لێپرسراوی راگەیاندنی قایمقامیەتی قەزای سەیدسادق، بە SNNی راگەیاند: “شەوی رابردوو لەلایەن یەكێك لە خاوەن حەوزەكانی بەخێوكردنی ماسی لە گوندی ( دۆڵاش) سەر بە قەزای سەیدسادق، ئاگاداركراینەوە كە زیاد لە هەشت هەزار ماسی حەوزێكی ماسی بەخێوكردنەوە لەناوچوون، دواتر بەفەرمانی قایمقامێتی قەزای سەیدسادق دەستمان بەلێكۆڵینەوە كرد”.\nئاماژەی بەوەشكرد، پاش پشكنین و لێكۆڵینەوە لەلایەن لیژنە و پزیشكی هۆبەی ڤێتەرنەری، دەركەوت كە بەهۆی پیسبوون و ژەهراویبوونی ئاوەكەوە، هاوكات بەرزبوونەوەی ماددەی (ئامۆنیا) بووە بە هۆكاری لەناوچوونی ماسییەكانی ئەو حەوزە.\nبەرپرسی راگەیاندنی قایمقامیەتی قەزای سەیدسادق ئەوەشی خستەڕوو: یەكێكی دیكە لە هۆكارەكانی لەناوچوونی ئەو ماسیانە دەگەڕێتەوە بۆ درووستبوونی قەوزە و نەمانی ئۆكسجین و پیسبوونی زۆر و نەگۆڕینی ئاوی ناو حەوزەكان، بەو هۆیەشەوە ماسییەكان ژەهراوی بوون و لەناوچوون.


پرسیار و وه‌ڵام – SOLAV.EU\nچۆن ده‌توانم له بازاری Solav.eu سۆلاڤ ئه‌وروپا كاڵا داوا بكه‌م؟\nده‌توانی هه‌ر كاڵایه‌ك له به‌شی بازار له ماڵپه‌ری Solav.eu سۆلاڤ ئه‌وروپا داوا بكه‌یت و ناوی ته‌واو، ژماره‌ی ته‌له‌فۆن و گشت ناو نیشانت له گه‌ڵ ئیمه‌یله‌كه‌ت بنووسه له فۆرمی داواكردن تا به زووترین كات كار له‌سه‌ر داواكاریه‌كه‌ت بكرێت و بۆت ره‌وانه بكرێت.\nكاڵاكانی سۆلاڤ ئه‌وروپا له کوێ بۆم ره‌وانه ده‌كرێت؟\nگشت كاڵاكانی بازاری سۆلاڤ ئه‌وروپا له ئه‌ڵمانیاوه بۆ هه‌ر كڕیارێكمان به تایبه‌ت ئاماده ده‌كرێت و به رێگەی بۆستی تایبه‌ت ئه‌ڵمانی و كوردی ره‌وانه‌ی هه‌رێمی كوردستان و ئێراق ده‌كرێت.\nكه‌ی كاڵاكه‌م به‌ده‌ست ده‌گات له دوای داواكردن؟\nكاڵاكه‌ت له ماوه‌ی ١٥ رۆژ له رێگەی پۆستی تایبه‌ت له ئه‌ڵمانیا بۆ كوردستان و ئێراق ره‌وانه‌ی ده‌كرێت.\nچۆن بتوانم به هه‌رزانترین شێوه كاڵاكان به ده‌ستم بگات؟\nله‌كاتێك ده‌توانی كاڵاكان به هه‌رزان به ده‌ستت بگات گه‌ر زۆرترین كاڵا داوا بكه‌یت به یه‌ك پاکێت ره‌وانه بكرێت بۆت، له‌به‌ر ئه‌وه بۆ هه‌ر پۆستێك 49 یۆرۆ وه‌رده‌گرین.\nنرخی ناردنی كاڵاكان چه‌نده؟\nنرخی هه‌ر پۆستێك بۆ کوردستان و ئێراق ٤٩ یۆرۆیە بۆیە چەند زۆرترین کاڵا داوا بکەن ئەوە بە هەرزانتر بەدەستان دەگات، به شێوازێكی ڕاسته‌وخۆ له كاتی داواکردنی کاڵاکان و ره‌وانه نرخه‌كان له كۆتایی فۆرمه‌كه پشانده‌درێت.\nئایە نرخی ناردنی کاڵاکان بەخۆراییە؟\nنرخی ناردنی کاڵاکان بەخۆرایی دەبێت گەر کاڵا تا 500 یۆرۆ داوا بکرێت.\nكه‌ی كاڵاكان له‌دوای كرین ره‌وانه ده‌كرێت؟\nئێمه هه‌موو چوارشه‌ممان كاڵاكان ره‌وانه ده‌كه‌ین.\nچۆن ده‌توانم بزانم كاڵاكه كه‌ی گه‌یشتوه؟\nله دوای گه‌یشتنی كاڵاكه به ته‌له‌فۆن په‌یوه‌ندیت پێوه ده‌كرێت بۆ وه‌رگرنی كاڵاكه‌ت له‌لایه‌ن پۆستی تایبه‌ت له شاره‌كه‌ت هه‌ولێر، سلێمانی، دهۆك، بەغداد.\nچۆن دەتوانم کاڵاکان لە پۆستی تایبەت وەربگرم؟\nلە دوای داواکردنی کاڵاکان و نرخ ناردن ئێمە هەڵدەستین بە ئامادە کردنی کاڵاکە و ناردنی بە رێگای پۆستی تایبەت، لە دوای ناردنی کاڵاکان پسولە و ژمارەی نەهێنی بە رێگای ئیمەیل بۆ هەر کڕیارێک رەوانە دەکەین بۆ ئەوەی لە دوای گەیشتنی کاڵاکان و پەیوەندی کردن لە لایەن پۆستی تایبەت پسوولەکە یان ژمارەی نەهێنی لەگەڵ خۆتان ببەن بۆ ناسینەوەی ناردراوەکە.\nچۆن ده‌توانم نرخی كاڵا ڕه‌وانه بكه‌م له بازاری سۆلاڤ Solav.eu ؟\nنرخی كاڵا ده‌توانی به رێگای ئۆنڵاین به به‌كارهێنانی سۆلاڤ په‌ی Solav Pay یان كریدیت كارت Credit card, په‌ی په‌ڵ Paypal، وێسترن یونیۆن Western Union بۆ ئێمه ره‌وانه بكه‌یت به شێوازی ئۆنڵاین.\nئه‌و كاڵانه‌ی بازاری سۆڵاڤ Solav.eu ده‌فرۆشێت له كوێ دێت؟\nكاڵاكانمان به سه‌ره‌كی له ئه‌ڵمانیا و ئه‌وروپا دروست ده‌كرێن و هه‌ر له ئه‌ڵمانیاوه بۆ كڕیاره‌كان ڕاسته‌وخۆ ره‌وانه ده‌كرێت، به هیچ شێوه‌ێك كاڵاكان له جێگای تر ره‌وانه ناكرێت.\nکوالیتی کاڵاکان چۆنن؟\nئێمە گەرەنتی کوالیتی کاڵاکان دەکەین کە گشتی بلە ١ کە لە بازارەکانی ئەڵمانیا و ئەوروپا بوونیان هەیە، ئێمەش بەڕاستەوخۆ لەدوای داواکاری رەوانەی کوردستان و ئێراق دەکەین.\nئایه كاڵاكان پاك و خاوێنن یان ئكسپایه‌ر نه‌بوون؟\nئێمه به هیچ شێوه‌یه‌ك كاڵای كۆن و ئێكسپایه‌ر نافرۆشین، به‌ڵكوو رۆژانه كاڵای نوێ ده‌نێرین بۆ گشت داواكاران، هه‌ر كاڵاێك كۆن بێت ده‌توانی به‌زوترین كات په‌یوه‌ندیمان پێوه بكه‌یت یانیش له كاتی به‌ده‌ست گه‌یشتنی كاڵاكه كۆنترۆڵی بكه و ئێمه‌ش به دواداچونه‌وه ده‌كه‌ین بۆ ئه‌وه‌ی هه‌ر هه‌ڵه‌یه‌ك هه‌بێت ڕاستی بكه‌ینه‌وه تا كاڵای نوێ به ده‌ست ئێوه بگات.\nئایه هیچ كاڵایه‌كی توركی یان ئێرانی له بازاری سۆلاڤ ئه‌وروپا ده‌فرۆشرێت؟\nئێمه نه‌وه‌ك كاڵای توركی و ئێرانی نافرۆشین به‌ڵكو بایكۆتی كاڵاكانی ئه‌م دوو وڵاته‌ی ناوبراومان كردووه، بۆ ئه‌وه‌ی هه‌رێمی كوردستان ئازادكه‌ین له كاڵای خراپ و ماوه‌به‌سه‌ر چووی ئه‌م دوو وڵاته، به‌ڵكو گه‌یاندنی كاڵای زۆر چاك و پله به‌رزی ئه‌ڵمانی و ئه‌وروپی به نرخێكی گونجاو به هاوڵاتیانی هه‌رێمی كوردستان و ئێراق دەگەێنین.\nله بازاری سۆلاڤ ئه‌وروپا چ دراوێك په‌سه‌ندكراوه بۆ وه‌رگرتنی نرخه‌كان؟\nله بازاری سۆلاڤ ئه‌وروپا ته‌نها یۆرۆ په‌سه‌ندكراوه له‌به‌ر ئه‌وه كۆمپانیاكه‌مان نیشته‌جێ ئه‌ڵمانیایه و بانك و ئالۆگۆری بازرگانیه‌كه‌مان ته‌نها به دراوی یۆرۆیه، ئه‌مه‌ش هیچ كێشه‌ێك دروست نابێت له كاتی كڕین به رێگەی سۆلاڤ پەی، كریدیت كارت، په‌ی په‌ڵ، یان وێسترن یونیۆن، نرخه‌كان به‌شێوازی ئه‌لیكترۆنی حه‌واڵه‌ی نرخی سه‌ره‌كی دراوه‌كه ده‌كرێت.\nگه‌ر كاڵاكه‌م به كه‌موو كوری یان به نارێكی به ده‌ستم گه‌یشت چی بكه‌م؟\nتكا له گشت كڕیارانمان ده‌كه‌ین كه‌وا پێش وه‌رگرنتی پۆسته‌كه له پۆستی تایبه‌ت، پۆسته‌كه بكه‌نه‌وه و كۆنترۆڵی كاڵاكان بكه‌ن و ئینجا گه‌ر هه‌ر كه‌موو كوریه‌ك هه‌بوو لای پۆسته‌كه تۆماری بكه‌ن بۆ ئه‌وه‌ی لە لایەن ئێمەوە قه‌ره‌بوو بكرێنه‌وه.\nئامێری پێوانی په‌ستانی خوێن (2)\nبریته فلته‌ری ئاو (1)\nبۆ ئافره‌تان (180)\nمه‌یك ئه‌پ (97)\nبۆ پیاوان (62)\nدەزگای چاکسازی (5)\nبۆ منداڵان (19)\nبۆیەی ردێن (3)\nنسكافێ، كاپوچینۆ (1)\nبه‌هارات بریانی (3)\nخوێی ده‌ریا (1)\nدۆشاوی ته‌ماته (1)\nسه‌مون و نان (2)\nشه‌كری قاوه‌یی خاو (1)\nكارتی ئۆنڵاین (8)\niStar/ Online TV (4)\nكه‌رسته‌ی جوانكاری (149)\nبۆیه‌ی قژ (14)\nكه‌رسته‌ی خاوێنی (79)\nكه‌رسته‌ی جل شۆری (4)\nكه‌رسته‌ی خاوێنی ناو ماڵ (9)\nكه‌رسته‌ی ناو ماڵ (4)


دەربارەی مەرگی شیلان شۆڕشی جوانەمەرگ – Denegkan\nدەربارەی مەرگی شیلان شۆڕشی جوانەمەرگ\nbydengekan\tMay 21, 2013\tژنان\nوه‌ک په‌یمانم دابوو ئاگادارتان بکه‌مه‌وه، ده‌رباره‌ی شیلان خانی جوانه‌مه‌رگ ئه‌م زانیاریه سه‌ره‌تاییانه بزانه\nڕه‌نگه هه‌موومان بزانینن که پێرێ ١٨ی مای ٢٠١٣ خانمی چالاکوانی ئازیزمان شیلان شۆڕش، له ڕوداوێکی چاوه‌ڕواننه‌کراودا گیانی له‌ده‌ست دا، زۆربه‌مان، به تایبه‌تی ئازادیخوازان و ڕێکخراوه ڕاستگۆکانی بواری ژنان، به بیستنی ئه‌م هه‌واڵه ته‌زاین، چونکه ئه‌و خانمه یه‌کێک بوو له‌و چالاکوانانه‌ی به‌بێ هیچ به‌رژه‌وه‌ندیه‌کی تایبه‌تی و که‌سێتی، ئازایانه‌و بوێرانه‌و له‌خۆبوردوانه کاری له‌سه‌ر کێشه‌کانی ژنان و په‌نابه‌ران کردووه‌و له‌لای زۆربه‌مان هاوڕێ و ئازیزو متمانه‌پێکراو بووه‌و هێشتا ه‌ته‌مه‌نی لاوێتیدا بوو، ژیانی زۆری له‌به‌رده‌مدا مابوو.\n١- شیلاخ خان، له ڕۆژی گیان له‌ده‌ستدانیدا، سه‌رله‌به‌یانی له‌گه‌ڵ که‌سواره‌که‌یدا بووه‌و ڕێککه‌وتوون که پێکه‌وه ئه‌و ڕۆژه به خۆشی بگوزه‌رێنن، به‌م هۆیه‌وه گۆشت و خواردنیان ئاماده‌کردووه بڕیاریان داوه له‌ماڵی یه‌کێک له ئه‌ندامانی خێزانه‌که‌ی نان بخۆن.\n٢- له ده‌وروبه‌ری کاژمێر یانزه بۆ دوانزه‌ی نیوه‌ڕۆ، مۆڵه‌تی له که‌سوکاره‌که‌ی وه‌رگرتووه تا بگه‌ڕێته‌وه بۆ ماڵه‌که‌ی خۆی بۆ ئه‌وه‌ی خواردن بدات به پشیله‌کانی که‌وه‌ک هاوڕێیه‌کی زۆر نزیک خۆشیویستوون و ئینجا بگه‌رێته‌وه بۆلایان.\n٣- له ڕێکه‌وتێکدا که هه‌موومان به‌سه‌رمان هاتووه، مۆبایله‌که‌ی له‌ماڵی باوکی بیر چووه‌و به‌بێ ته‌له‌فۆن به‌ره‌و ماڵه‌که‌ی خۆی به‌ڕێکه‌وتووه\n٤- که‌سوکاره‌که‌ی نزیکه‌ی دوو کاژمێر چاوه‌ڕوانیان کردوه به‌ڵام ئه‌و هه‌ر نه‌گه‌ڕاوه‌ته‌وه، زانیویشیانه که مۆبایله‌که‌ی جێهێشتووه، بۆیه یه‌ک دوو که‌س له خێزانه‌که ده‌چن به شوێنیداو ده‌گه‌نه ماڵه‌که‌ی، پاش چه‌ندین جار ته‌قه‌ی ده‌رگاو هه‌وڵ و هه‌واڵ پرسین، هیچیان ده‌ستگیر نه‌بووه‌و گه‌ڕاونه‌ته‌وه.\n٥- به دیارنه‌بوونی شیلان خان باوکی زۆر ناڕه‌حه‌ت بووه‌و زۆری له کوڕو کچه‌کانی کردووه هه‌وڵی خۆیان بۆ دۆزینه‌وه‌ی بخه‌نه‌گه‌ڕ.\n٦- نزیکه‌ی کاژمێر حه‌وتی سه‌رله ئێواره بۆ جارێکی گه‌ڕاونه‌ته‌وه بۆ ماڵی شیلان خان تا سۆراخێکی بزانن، ده‌بین دووکه‌ڵ له ماڵه‌که‌ی شیلان دێته ده‌ره‌وه‌و ئۆتۆمبێلی ئاگر کوژاندنه‌وه‌و پۆلیس له‌وێن و ئینجا ده‌زانن که شیلان جوانه‌مه‌رگ بووه.\n٧- شیلان خان له ماڵه‌که‌ی خۆیدا به ته‌نیا ژیاوه، بۆیه ئه‌و ڕۆژه به‌ته‌نیا بووه، به‌ڵێ له‌و ڕۆژه‌دا دووکه‌ڵ له ماڵه‌که‌ی هاتۆته ده‌ره‌وه به‌ڵام هیچ شتێک له‌ماڵه‌که‌ی نه‌سوتاوه‌و گڕی نه‌گرتووه.\nده‌رباره‌ی ئه‌و گومانانه‌ی که‌باس له گیانله‌ده‌ستدانی ئه‌و ده‌که‌ن ئه‌م سێ خاڵه هه‌یه:\n١- ئه‌وه‌ی که باس ده‌کرێت و خه‌ڵکانی نزیک له ڕووداوه‌که ئاگایان لێیه‌تی ئه‌وه‌یه که تا ئێستا له‌لایه‌ن پۆلیسه‌وه که‌م تا زۆر له‌گه‌ڵ ده که‌س لێکۆڵینه‌وه کراوه، ئه‌مه‌ش کارێکی ڕۆتینی پۆلیسه.\n٢- تا ئه‌م ساته وه‌خته له‌لایه‌ن پۆلیسه‌وه هیچ زانیاریه‌ک و هیچ ده‌رخستیه‌که‌ی فه‌رمی بڵاو نه‌کراوه‌ته‌وه، ته‌نانه‌ت هیچ زانیاریه‌کیشیان نه‌داوه به که‌سوکاری جوانه‌مه‌رگ.\n٣- هه‌رچی ئه‌و گومانانه هه‌یه له‌سه‌ر چۆنێتی گیانله‌ده‌ستدانی ئه‌و، ته‌نها گریمانه‌یه چونکه شیلان خان چالاکوانێکی دیارو چوستی بواری ژنان بوو، داکۆکیکارێکی سه‌رسه‌ختی مافه‌کانی ژنان بوو، بۆیه زۆر که‌س به پیلانی دوژمنی ده‌زانن.!! به‌ڵام له ماوه‌ی یه‌ک تا دوو ڕۆژی تردا زانیاری ئه‌وه بڵاو ده‌کرێته‌وه که ئه‌گه‌ر ڕووداوه‌که مردنێکی سروشتییه یاخود پیلانێک له‌ئارادا هه‌بووه.\nشیلان خان به مردنێکی سروشتی گیانی له‌ده‌ست دابێت یاخود تاوانی به‌رامبه‌ر کرابێت، موسته‌حه‌قی ئه‌و خۆ به‌گه‌مژه‌کردنه‌ی زۆرێک له ڕێکخراوه ژنانیه‌کان و میدیاکانی کوردستان نه‌بوو جا ئه‌گه‌ر ڕێکخراو و ته‌له‌فزیۆن بن یان ڕۆژنامه‌و ماڵپه‌ڕه ڕه‌سمیه‌کان، به‌تایبه‌تی گۆڤارو ڕۆژنامه‌و ماڵپه‌ڕه‌کانی ئاوێنه‌و هاوڵاتی و خه‌ندان و ڕووداوو لڤین و تاد…!! به داخه‌وه که هه‌واڵه‌که له‌لایه‌ن ئه‌وانه‌وه پشتگوێ خراوه، له‌کاتێکدا ده‌بوو زۆر له‌وه زیاتری بۆ بکرایه که بۆ مردنێکی سروشتی که‌سێکی نزیک له‌خۆیان کردویانه. ئه‌مه‌ش بۆ ئه‌وه ده‌گه‌ڕێته‌وه که شیلان خان یه‌ک ڕووی ڕاستگۆیانه‌ی هه‌بووه‌و هه‌میشه ئازاو چاونه‌ترس بووه.\nئێستا ته‌نها ئازاکان و هاوڕێ دڵسۆزه‌کانی خۆی و چالاکوانه به ئه‌مه‌که‌کان به‌سه‌ری ده‌که‌نه‌وه‌و بڕیار دراوه له یه‌ک دوو هه‌فته‌ی ئاینده‌دا هه‌موو بچین بۆ شاره‌که‌ی شیلان تا ته‌رمه‌که‌ی به‌خاک بسپێردرێت.\nئەم نووسینە بە ڕەزامەندی نووسەر لە فەیسبووکەکەیەوە وەرگیراوە.\nPrevious سه‌ره‌تایه‌كی پێشینه بۆ هزری كۆمه‌ڵایه‌تی\nNext باخچه‌ی سارا … ئه‌مین محه‌مه‌د


كوردیو - كۆمپانیایەكە كەوتە نێوان حكومەتی هەرێم و بەغدا\nكۆمپانیایەكە كەوتە نێوان حكومەتی هەرێم و بەغدا\nسێ شەممە, 06 ئازار 2018 06:26\nئاژانسی ڕۆیتەرز بڵاویکردەوە، کۆمپانیای ڕۆزنەفتی ڕوسی هەوڵدەدات کێشەی نەوت لەنێوان هەرێم و بەغدا چارەسەر بکات.\nبەپێی ئەو زانیاریانە كە رۆیتەرز دەستی كەوتووە ، لەو ئەو كەسانەی كە گفتوگۆکانی نێوان هەرێم و بەغدا بەشداربوون، ئەگەر هەندێک لەو نەوتەی بەرهەمدێت لە ناوخۆی هەرێمدا بەکاربهێنرێت و بەغداش گومرگی دەرهێنان و هەناردەی نەوت بداتە کۆمپانیای ڕۆزنەفت، ئەوا هەرێم ئامادەیە پارەی نەوت ڕادەستی بەغدا بکات.\nیەکێک لە سەرچاوەکان ئاماژەی بەوە کردووە، هەرێم چارەسەرێکی خێرای بە نووسراو ئاڕاستەی بەغدا کردووە و چاوەڕێی وەڵامی کۆتاییە، بەڵام بۆ چارەسەرێکی ماوە دوور پێویستە هەردوولا لەسەر بودجە و قەرزەکان ڕێکبکەون.\nساڵی ڕابردوو کۆمپانیای ڕۆزنەفت ئەرکی هەناردەکردنی نەوت و ڕاکێشانی بۆری غازی لە هەرێم گرتە دەست و لە بەرامبەریشدا ڕازیبوو بڕی دوو ملیار دۆلار پێشەکی وەک قەرز بداتە هەرێم، بەڵام ڕێککەوتنەکە لەلایەن بەغداوە دانی پێدا نەنرا و بە نایاسایی وەسف کرا.\n17037 جار بینراوە


Ranyacity.org | ڕانیەستی بەردەوام هەواڵ وزانیاری\nFebruary 15, 2019 ranyacitynet\tLeave a comment\n“بەهۆی بەفر بارینێكی زۆر لەسنورەكە بڕیاردرا سبەینێ لەناوەندەكانی خوێندن كرایە پشووی فەرمی”.\nزانا رەحمان قایمقامی قەزای پێنجوێن وتی “بەراوێژكردن لەگەڵ قایمقامیەتی قەزاكە، بەڕێوەبەرایەتی پەروەردەی پێنجوێن بڕیاریدا سبەینێ (شەممە) بكاتە پشووی فەرمی لەناوەندەكانی خوێندن”.\nوتیشی “لەنزیك ناوچەی ملەكەوەی پێنجوێن بەهۆی بەفربارینی زۆرەوە ئاستەنگی هاتوچۆ دروست بووە و بڕیارە تیمی پاككردنەوەی ڕێگاكە لەسلێمانییەوە بێن و ئەمشەو كاری تێدا بكەن”.\nئاماژەی بەوەش كردووە”بەهۆی ئەو كەشەوە لەئێستادا هاتوچۆی بارهەڵگر و ئۆتۆمبێلی بچووك وەستاوە تا رێگاكە پاك دەكرێتەوە”\nFebruary 13, 2019 ranyacitynet\tLeave a comment\nوەك ڕێزێك بۆ كەسوكاری شەهیدان\nئەمڕۆ یەكەمین پاسپۆرت بۆ كچی (شەهید حسین) دەرکرا لەپاسپۆرتی ڕاپەڕین بەخێراترین كات لە مێژووی پاسپۆرتی عێراقدا\nFebruary 11, 2019 ranyacitynet\tLeave a comment\nوا بڕیارە رۆژی ٤ شەممە ۱۳ / ۳ / ۲۰۱۹ ز\nنوسینگەی پاسپۆرتی ڕانیە بکرێتەوە. بەم بۆنەوە پیرۆزبایی لەدانیشتوانی دەڤەری راپەڕین دەکەین\nدوای زیاتر لە 5 ساڵ دەردەكەوێ كچە قوتابییەك لە پۆلی پێنجی ئامادەیی دەرنەچووە و چووەتە زانكۆش. دواتر لە زانكۆوە دەگەڕێندرێتەوە قۆناغی ئامادەیی. پەروەردەی سلێمانی لیژنەیەكی بۆ لێكۆڵینەوە لەگەڵ بەڕێوەبەر و یاریدەدەری قوتابخانەكە پێكهێناوە.\nسۆزیار فاتیح محەممەد، خەڵكی دەربەندیخانە و ئەمساڵ لە كۆلێژی وەرزشی زانكۆی سەڵاحەدین وەرگیراوە، سۆزیار مانگێكیش دەوام دەكات، بەڵام دەیگەڕێننەوە بۆ ئامادەیی. سۆزیار بە (رووداو)ی گوت: “ساڵی 2012-2013 پۆلی 10ی ئامادەیی بووم، لە وانەی بیركاری پەڕینەوەم هەبوو، لە پۆلی 11 تاقیكردنەوەی وەرزی یەكەمم دا، بەڵام بۆ تاقیكردنەوەی دووەم ئاگادار نەكرام، پۆلی 11 و 12م تەواو كرد و لە كۆلێژی وەرزشی زانكۆی سەڵاحەدین وەرگیرام، هەموو شتكیش بەئاسایی دەڕۆیشت، بەڵام بڕوانامەكەیان هەڵوەشاندمەوە”.\nسۆزیار دەشڵێ: “لە مانگی 11ی 2018 بە رێكەوتی ساڵی 2017 بەڕێوەبەری قوتابخانە، بەڵێننامەیەكی بە باوكم واژۆ كردووە كە گوایە كاتی خۆی منیان ئاگادار كردووەتەوە لەوەی هەردوو وەرزەكە تاقیكردنەوە بكەم و ژێربەژێریش كێشەكە چارەسەر دەكەن، ئینجا بە تەلەفۆن ئاگاداریان كردمەوە بڕوانامەكەم لە كۆلێژ وەربگرمەوە و بگەڕێمەوە دەربەندیخان، هەڕەشەی ئەوەشیان كرد ئەگەر وانەكەم پەیوەندی بە كۆلێژەكەوە دەكەن و كۆتایی بە خوێندنەكەم دێنن”.\nسۆزیار پێیوایە بووەتە قوربانی هەڵەی بەڕێوەبەرانی قوتابخانەكەی :”من هەموو كاتێك ئامادەبووم بۆ تاقیكردنەوە و چاوەڕێ بووم، بەڵام دوو پۆلی دیكەشم بەبێ پەڕینەوە بڕی و ئاگاداریان نەكردمەوە، ئێستاش دوای 5 ساڵ كە لە زانكۆ وەرگیراوم و دەوامم كردووە، ئینجا دەمگەڕێننەوە بۆ پۆلی 10″.\nبەڕێوەبەری قوتابخانەی خاك رۆژی 15/11/2018 بە نووسراوێك داوای لە بەڕێوەبەرایەتی پەروەردەی دەربەندیخان كردووە، بڕوانامەی سۆزیار هەڵبوەشێندرێتەوە، ئەوانیش لە 18/11/2018 داوا لە زانكۆی سەڵاحەدین دەكەن بڕوانامەی قوتابیەكە بگەڕێننەوە، بۆیە زانكۆی سەڵاحەدین سێ رۆژ دواتر بڕیاری هەڵوەشانەوەی فەرمانی وەرگرتنی سۆزیار لە زانكۆكەیان دەردەكات.\nئەو قوتابییە نزیكەی سێ مانگە گەڕاوەتەوە ماڵەوە و دەڵێت: “بەهۆی هەڵەی بەڕێوەبەرایەتی قوتابخانەكەم خوێندنی ئەمساڵی زانكۆم لەدەستچوو، داوای پێكهێنانی لیژنەم كرد، ئەگەر لیژنەكە كێشەكەم بۆ چارەسەر نەكات، لە دادگای كارگێڕیی هەولێر سكاڵایان لەسەر تۆمار دەكەم”.\nمامۆستا عەدنان عەلی عەبدوڵڵا، بەڕێوەبەری ئامادەیی خاك لە دەربەندیخان، سەبارەت بە كێشەی ئەو قوتابییە بە (رووداو)ی راگەیاند: “سۆزیار فێڵی لە ئێمە و كەسوكارەكەشی كردووە، بەڵام نەمانهێشت بەسەریاندا تێپەڕێ، ئەو زانیویەتی وانەی پەڕینەوەی هەیە و تاقیكردنەوەی نەكردووە، بەڵام قسەی نەكردووە”.\nئەی چۆن ئەوان بڕوانامەكەیان داوەتە قوتابییەكە؟ مامۆستا عەدنان گوتی: “یاریدەدەرەكەم لەبیری چووە كە پەڕینەوەی هەیە و بڕوانامەكەی داوەتەوە، دوای هەفتەیەك هات و گوتی بڕوانامەی قوتابییەكم داوەتەوە كە وانەی پەڕینەوەی هەبووە، بۆیە دەستبەجێ سەرووی خۆمان ئاگاداركردەوە”.\nبەڕێوەبەری قوتابخانەكە دەشڵێ: “هەر ئەوكاتە كەسوكاری قوتابییەكەمان ئاگادار كردەوە كە بەهۆی كەمتەرخەمی خۆیەوە تاقیكردنەوەكەی نەكردووە، بەڵام ئەوان بڕوانامەكەیان نەهێنایەوە، بۆیە خۆم چوومە هەولێر و بڕوانامەكەم لە زانكۆ هێنایەوە، تەنانەت مافی ئەوەشم پێدا ساڵێكی دیكە لە زانكۆ و پەیمانگاكان وەربگیرێ”.\nبۆچی پێشتر تاقیكردنەوەیان بە سۆزیار نەكردووە، مامۆستا عەدنان گوتی: “ئەم تۆمارە كە وانەی پەڕینەوەی هەبووە هی سەردەمی من نییە، بەڵكو هی دوو ساڵ و دوو بەڕێوەبەری پێش من بووە، بۆیە ئاگادار نەبووم، من دەمتوانی ویژدان و ئەخلاقی پیشەیی خۆم وەلابنێم و نمرەی بۆ دابنێم بەبێ ئەوەی كەس پێی بزانێ، بەڵام ئەمەم نەكرد، نمرە و تۆمار و بڕوانامە موڵكی گشتییە و دەرچوواندنی قوتابییەكی كەوتوو بە هەدەردانی موڵكی گشتییە، من لەسەر موڵكی گشتی هاتوومە دەنگ و سەرووی خۆم لێ ئاگادار كردەوە”.\nبەڕێوەبەرایەتی گشتی پەروەردەی سلێمانی لیژنەیەكی لەسەر ئەم كەیسە پێكهێناوە، بەرپرسێكی پەروەردەی سلێمانی بە (رووداو)ی گوت: “لیژنەكە لەسەر بەڕێوەبەر و كارگێڕی قوتابخانە پێكهاتووە، چونكە ئەو داتابەیسەی تۆماری بڕوانامە كە هەیە هەمووی كۆدی خۆی هەیە و تەنیا لەلای بەڕێوەبەری قوتابخانەكە هەیە، بۆیە دەبێت هۆكاری ئەم هەڵەیە بزانرێت و ئیجرائات لەگەڵ ئەو كەسانە بكرێت كە هۆكاری دروستبوونی كێشەی خوێندكارەكەن”.\nمامۆستا شاهۆ ئەحمەد، بەڕێوەبەری پەروەردەی دەربەندیخان لەبارەی لیژنەكە بە (رووداو)ی راگەیاند: “لیژنەكە لەسەر بەڕێوەبەری قوتابخانە و كارگێڕی قوتابخانەكە پێكهێنراوە و دەستی بە لێكۆڵینەوە كردووە، دواتر راپۆرتی خۆیان بۆ بەڕێوەبەری گشتی پەروەردەی سلێمانی بەرز دەكەنەوە و ئیجرائاتی یاسایی لەگەڵ ئەو كەسانە دەكرێ كە كەمتەرخەم بوون”.\nلیژنەكە دەستبەكار بووە و هەمووان چاوەڕوانی بڕیاری كۆتایی لیژنەكەن، مامۆستا عەدنان عەلی گوتی: “لیژنەكە لەسەر ئێمە پێكهاتووە، هەموو بەڵگەكانمان داوە بە لیژنەكە، ئەوانیش داویانە بە داواكاری گشتی، رۆژی یەكشەممە 10/2/2019 داواكاری گشتی من و یاریدەدەرەكەمی بانگ كرد و هەموو روونكردنەوەیەكمان داوە پێیان، چاوەڕوانی بڕیاری كۆتایی ئەوانین”.\nFebruary 10, 2019 ranyacitynet\tLeave a comment\nروونکردنەوەیەک له راگەیاندنی نووسینگەی وەزیری دارایی وئابووری\nدەربارەی بڵاوبوونەوەی نوسراوێکی سەرۆکایەتی ئەنجومەنی وەزیران ژمار (6800)لە 19/12/2018، تایبەتە بەلادان ودانانی (100) فەرمانبەری گرێبەست لە بەرێوەبەرایەتی شارەوانیەکانی راپەرین بە پێویستمان زانی ئەم روونکردنەوەیە رابگەیەنین:-\n1- دامەزراندن ودانانی فەرمانبەری گرێبەست لە شوێنی فەرمانبەری گرێبەست کە واز دێنێت بەمەبەستی پرکردنەوەی شوێنیان، لە جیاتی دانانیان بۆدەکرێت بەپێ ی رێنماییەکان لەدەسەڵاتی سەرۆکایەتی ئەنجومەنی وەزیرانە بەپێی پێویست وداواکاری فەرمانگەکان.\n2- رۆژانە چەندەها نوسراوی هاوشێوە ئەنجام دەدرێت بۆسەرجەم وەزارەتەکان وفەرمانگەکان بەپێی رەزامەندی سەرۆکایەتی ئەنجومەنی وەزیران جێ بەجێ دەکرێت لەلایان وەزارەتمان.\n3- هیچ جۆرە لادانێکی نایاسایی لەو نوسراوەدا بەدی ناکەین.\n4- لەبەر ئەوەی بەرێوەبەرایەتی شارەوانی راپەرین تازە کراوەتەوە (استحداپ ) کراوەوجیا کراوەتەوە لە بەرێوەبەرایەتی شارەوانیەکانی سلێمانی بۆیە گواستنەوەی میلاکیان بۆئەنجام دراوە.\nراگەیاندنی نووسینگەی وەزیری دارایی وئابووری\nFebruary 9, 2019 ranyacitynet\tLeave a comment\nپاش به‌ده‌ستهێنانی زانیاری هێزه‌كانمان له بنكه‌ی پۆلیسی فریاكه‌وتنی پشده‌ر و بنكه‌ی نه‌هێشتنی تاوانی پشده‌ر (مكافحه) دوو گه‌نجیان به پاره‌ی ساخته‌وه ده‌ستگیر كرد كه بڕێك پاره‌ی ساخته‌یان له جۆری 10،000 ده هه‌زار دیناری عێراقی پێ بووه پاش لێكۆڵینه‌وه‌ش له گه‌ڵیاندا دانیان ناوه به تاوانه‌كه‌یان كه به وته‌ی خۆیان 200،000 دوو سه‌د هه‌زار دینیاری تریشیان له بازاڕه‌كانی سنوری ئیداره‌ی ڕاپه‌ڕین ساغ كردۆته‌وه.\nیه‌كێك له‌و گه‌نجانه ناوی (ی.م.ك) له‌دایك بووی ساڵی 1985 پیشه‌ی كاسب دانیشتووی ناحیه‌ی سه‌نگه‌سه‌ر سه‌ر به قه‌زای پشده‌ر (قه‌ڵادزێ)یه كوردی ئێرانه، وه تۆمه‌تباری دووه‌م به‌ناوی ( ف . س . ف ) له‌دایك بووی ساڵی 2000 پیشه‌ی كاسب دانیشتووی ئێران شاری (ڕه‌زایه) كوردی ئێرانه.\nتۆمه‌تباری دووه‌م كه له ئێرانه‌وه هاتۆته كوردستان و به ڕێكه‌وتن له‌گه‌ڵ تۆمه‌تباری یه‌كه‌م كه بۆ ماوه‌ی 5 مانگ ده‌بێ له ناحیه‌ی سه‌نگه‌سه‌ر نیشته‌جێیه ئه‌و پاره ساخته‌یان له بازاڕ ساغ كردۆته‌وه.\nبه بڕیاری به‌ڕێز دادوه‌ر و به مادده‌كانی 283 و 298 هه‌ردوو تۆمه‌تباره‌كه ڕاگیر كراون، په‌ڕاوی لێكۆڵینه‌وه‌یان بۆ كراوه‌ته‌وه و لێكۆڵینه‌وه‌ش به‌رده‌وامه.\nئەندامێکی سەرکردایەتى یەکێتى نیشتمانى کوردستان بۆ یەکەمین جار رایدەگەیەنێت ژەهر خوارد کراوە. عەتا سەراوی رایگەیاند لەلایەن نەیارانی یەکێتیەوە ژەهرخوارد کراوە..


هەواڵ / عێراق :: پێش 2 هەفتە  :: 425 جار بینراوە\nعادل عه‌بدولمه‌هدى سه‌رۆك وه‌زیرانى عێراق په‌یامێك ئاڕاسته‌ى عه‌مار حه‌كیم سه‌رۆكى ره‌وتى حیكمه ده‌كات و تیایدا سوپاسى ده‌كات بۆ ئه‌و ده‌ستپێشخه‌ریه‌ى ئه‌نجامیداوه بۆ چاره‌سه‌ركردنى قه‌یرانه‌كانى عێراق.\nعه‌بدولمه‌هدى له‌و نامه‌یه‌دا ئاماژه‌ى به‌وه‌شداوه كه به گرنگه‌یه‌وه له‌و ده‌ستپێشخه‌رییه‌یان روانیوه كه عه‌مار حه‌كیم رایگه‌یاندووه بۆ یه‌كڕیزى لایه‌نه سیاسییه‌كان وه‌ك به‌ده‌نگه‌وه هاتنى داواكارى مه‌رجه‌عیه‌ت و بزوتنه‌وه ناڕازییه چاكسازیى خوازه‌كانى گه‌لى عێراق".\nده‌شڵێت:سوپاست ده‌كه‌ین بۆ هه‌موو ئه‌و هه‌وڵانه‌ى داوته بۆ گه‌یشتن بۆ كۆمه‌ڵێك خاڵ كه داواكارى بنه‌ڕه‌تی گه‌له‌كه‌مان جێبه‌جێبكات كه به‌هۆیه‌وه لایه‌نه سیاسییه‌كان و هه‌رسێ ده‌سه‌ڵاتى یاسادانان و دادوه‌رى و جێبه‌جێكردن به‌ڵێنیان داوه له كاتێكى دیاریكراودا بگه‌نه ئامانجگه‌لێك و له‌رێگه‌ى تۆشه‌وه سوپاسی هه‌موو ئه‌و كه‌سایه‌تى لایه‌نانه ده‌كه‌م كه له‌م قۆناغه مێژوییه‌دا به‌شدارى ئه‌و ده‌ستپێشخه‌رییه‌یان كردووه" .\nعێراق :: 39 خولەک پێش ئێستا


لاهور تاڵەبانی و یەکێتیی و گۆڕان بۆ وا دەکەن؟ | کوردستان تایمز - Kurrdistan Times\nیەکێتیی و گۆڕان و لاهور تاڵەبانی وەک سەردەمی ریفراندۆم دژ بە پارتیی قسەدەکەن، کەچی کە پارتیی ریفراندۆم ئەنجامدەدات، هەموان دەنگ بە بەڵێ دەدەن و بەشداریی ریفراندۆمەکە دەکەن. ئێستاش، دژ بە تاکڕەویی و سیستەمە پۆلیسییەکەی مەسرور بارزانیی قسەدەکەن، کەچی مەسرور بارزانیی و پارتیی ئەوەی بیانەوێت جێبەجێیدەکەن و یەکێتیی و گۆڕان و لاهور تاڵەبانیی و قوباد تاڵەبانیی و بافێڵ تاڵەبانییش هیچ كێشەیەکیان نییە جگە لە ناڕەزایەتیی دەربڕین لەڕێی تویتێک یا پۆستێکی فەیسبوکەوە.\nلاهو تاڵەبانی بە ناوی خۆیەوە بەیاننامەیەکی توند دەردەکات، کەچی قوباد تاڵەبانی لەناو حکومەتدا کێشەیەکی لەگەڵ بەیاننامەکەی حکومەت نییە. هاوسەرۆکایەتیی دەبێت بەیاننامەی هاوبەش دەربکەن، کەچی هاوسەرۆکەکەی تر قسەیەکی نییە. گۆڕان لەناو حکومەت لەگەڵ مەسرور بارزانییە، لە پارلەمان کەمێک\nدژە. چۆن لەو هەڵوێستە درۆییینانە بگەین؟ ئایا تا چەند یەکێتیی و گۆڕان و لاهور تاڵەبانی لە پشت زیاتر بەدیکتاتۆربونی مەسرور بارزانییەوەن؟\nهەوڵدەدەم رونیبکەمەوە چۆن یەکێتیی و پارتیی بەئاگایی بێت یان بێئاگایی چۆن سیستەمێکیان لە ململانێ پێشخستوە کە هەڵوێستەکان تەنها لە ئاستی قسەدا دەمێننەوە و دەزانن تا کوێ هەڵوێستی قسە بڕوات، بەڵام لەژێرەوە، هەمیشە بەرژەوەندییەکان بڕیاردەدەن.\nلە چارەسەرکردنی ململانێدا، زانکۆی هارڤارد چەمکێکی پێشخستوە کە چۆن لایەنە ململانێکارەکان کە گرفت و کێشەیان لەنێوان هەیە، چارەسەربکەن و هەردوکی تێدا براوە بن. رێگاکەی هارڤارد ئەوە بە بنەمای چارەسەرکردنی ململانێ دەزانێت کە “تەرکیز لەسەر بەرژەوەندییەکان بکرێت نەک هەڵوێستەکان.” واتا، هەردو لایەنی ململانێکار پێویستە ئەوە بە هەند وەرنەگرن کە چییان بەرانبەر یەکتر گوتوە، بەڵکو بەرژەوەندییەکان ببین، قازانجەکان ببینن.\nدو پرسیاری گرنگ دەخاتە پێش بۆ کاتی گفتوگۆ: یەکەم؛ دەمەوێت کام بەرژەوەندیی و قازانج دەستەبەر بکەم؟ دوەم؛ لایەنی بەرانبەرم کام بەرژەوەندیی و قازانجی دەوێت؟”\nئەگەر لە ململانێی یەکێتیی و پارتیی وردبینەوە، لە رێککەوتننامەی واشنتۆنەوە تا ئێستا، ئەوان بەو جۆرە مامەڵەیان کردوە؛ چی بێئەخلاقیی هەیە بەرانبەر یەکتری دەکەین لە میدیا، بۆ ئەوەی لەژێر پەردە رێکبکەوین. دۆخێک دروستدەکەین کە خەڵک چاوەڕێی شەڕ و پێکدادانمان لێ بکات بۆ ئەوەی ئێمە سەرچاوەکانی سەر زەویی و بن زەویی و ئاسمان دابەشبکەین و ئەوان کێشەیان نەبێت. ئێمە وەک هەردو بنەماڵەی بارزانیی و تاڵەبانیی بڕیاردەدەین چۆن ململانێکان و چارەسەرییەکان بەڕێوەبچن تا نە لەناو خەڵک و نە لەناو حیزبەکانمان کەسێک جورئەتی ئەوە نەکات خۆی بخزێنێتە ناو بەرژەوەندییەکانمان.\nئەوان زیرەکانە دوای مردنی نەوشیروان مستەفای دامەزرێنەری بزوتنەوەی گۆڕان، گۆڕان و دو کوڕەکەشیان هێنانە ناو ئەو سیستەمە.\nبا زۆر دورنەکەومەوە، باسی خودی بابەتەکە بکەم.\nئایا هەر بەڕاست لاهوڕ تاڵەبانیی دژ بە مەسرور بارزانیی و بڕیارەکانیەتی؟ هەر بەڕاست لاهوڕ تاڵەبانی دژ بە حوکمدانی رۆژنامەنوس و چالاکوانانی بادینانە؟\nلاهور تاڵەبانی لە بەیاننامەکەیدا داوا لە نێچیرڤان بارزانیی دەکات کە لێبوردن بۆ حوکمدراوان دەربکات، واتا ئەو داوای خێر دەکات و لە سەرۆکی هەرێم دەپاڕێتەوە، نەک بەتەواوی بڕوای وابێت عەدالەت بنپێخراوە. ئەگەر بڕوای وا بێت عەدالەت و دادوەریی بنپێخراون، ئەوا ئەو داوای هەڵوەشاندنەوە دەکات نەک داوای لێخۆشبون.\nلاهور تاڵەبانی دەیتوانی بە زۆر رێگا نیشانیبدات کە ئەو بڕیارەکانی مەسرور بارزانیی و پارتیی قبوڵ نییە؛ بۆ نمونە، کاتێک سۆران عومەر لەلایەن یەکێتییەوە لە پارلەمانەوە فرۆشرا، کاتێک سەرۆکی فراکسیۆنی نەوەی نوێ لە پارلەمان دەرکرا. هەردو بڕیارەکەی پارلەمان لەلایەن خودی سەرۆکی پارلەمانەوە کە یەکێتییە و لاهوڕ دایناوە، وەک هاوسەرۆک، دەتوانرا بە ئاراستەی تردا ببرێن، بەڵام بۆ نایکات؟ بێگومان چونکە لاهور تشنها لە گوتار دژ بە پارتییە نەک لە پراکتیز.لاهور تاڵەبانی و قوباد تاڵەبانی و بافڵ تاڵەبانیی و یەکێتیی لە سلێمانیی چ لەڕوی پێشخستنی ئازادیی و دیموکراسییەوە، چ لەڕوی حوکمڕانیی چاک و دادگەریی کۆمەڵایەتیی و ئابورییەوە، چییان کردوە تا ئێمە پێمانوابێت لە پارتیی و مەسرور بارزانیی جیاوازن؟\nتورکیا بێئەوەی هیچ بەرژەوەندییەک بخاتە بەردەم یەکێتییەوە، تەنها هەندێک فشاری کرد و باسی هەندێک بەرژەوەندیی کرد بۆ قوباد تاڵەبانیی، هەرچی هێز و چالاکیی ئەوانە هەیە کە لە فیکری ئۆجەلان نزیکن دایخستن لە سلێمانیی.\nمیلیشیاکانی یەکێتیی چی ماوە بەرانبەر خۆپیشاندەر و ئازادیخوازانی سلێمانیی بکەن؟قوباد تاڵەبانی بە محمود سەنگاوی گوت “رۆژنامەنوسکوژ،” کەچی دواتر لەگەڵیدا تەوقەی کرد و پێدەکەنی. چەند رۆژی رابردو، میلیندا لە هاوسەرەکەی بیڵ گێیتس جیابوەوە، دوای سێ منداڵ گەورەکردن و ٢٧ ساڵ ژیانی هاوسەرێتیی. هۆکارەکەی؟ تەنها لەبەرئەوەی هاوسەرەکەی لەگەڵ کەسێک هاوڕێیەتیی کردوە و دیداری ئەنجامداوە کە تاوانبارکراوە بە بازرگانیکردن و دەستدرێژییکردنە سەر ژنان.\nئەوەی لاهور تاڵەبانی دەیکات تەنها بەتاڵکردنەوەی توڕەیی خەلک و یەکێتییەکانە لە بەرانبەر پارتیی. ئەمە تەنها بەهێزکردنی پارتییە چونکە لاهور وا خۆی نیشانداوە کە دەتوانێت پارتیی رابگرێ، کەچی هیچ رونادات. سەرۆکی حیزبێک یان حیزبێک کە ناتوانێت هیچ ئەنجامێک لە دەنگە-دەنگ بەدەستبێنێت، یا ئەوەتا هەر لە بنەڕەتەوە بڕوای بەو دەنگە-دەنگەکەی نییە، یان ئەگەر ناتوانێت هیچ بەدەستبێنێت با بێدەنگ بێت باشترە چونکە ئەمە نیشانیدەدات کە دیارە مەسرور بارزانی و پارتیی هێندە بەهێزن کە دەتوانن ئەوە بچەسپێنن کە دەیانەوێت بێئەوەی کەس بتوانێت رایانبگرێ، بە یەکێتیی نەیاریشیانەوە کە خاوەنی هێز و پێگەی ناوخۆیی و عێڕاقیی و ئیقلیمیی و ناودەوڵەتییشە.\nپارتی و مەسرور بارزانی دژ بە ئازادیی و دیموکراسیین، بەڵام راستگۆن لەگەڵ خەڵک لەوەدا کە نیشانیدەدەن کە تاکڕەون، هەرکاتێک بیانەوێت پارلەمان دادەخەن و هەرکاتێک بیانەوێت رۆژنامەنوس دەگرن و دەیانخەنە کونجی زیندانەوە. لاهور تاڵەبانی خۆی زۆربەی ئەوانەی بێدەنگ کردوە کە رەخنەی لێ دەگرن، بێگومان وەسیلەی جیاواز بەکاردێنێت لەو وەسیلە دڵڕەقانەی مەسرور بەکاریاندەهێنێت.\nکاتێک هەڵوێستەکان تەنها لە بەیاننامەکان دەمێننەوە، پارتیی بەهێز دەبێت، بەهێزتر دەردەکەوێت. خودی مەسرور بارزانیی و پارتییش دەزانن چۆن دەزگای دادوەریی و حکومەت و ئاساییشیان بەکارهێناوە بۆ بەتاوانبارکردنی رۆژنامەنوسان و چالاکوانانی بادینان، بۆیە گوتەکانی یەکێتیی و گۆڕان و لاهور تاڵەبانی قسەی پوچن. ئەوان ئەگەر راست دەکەن، ئەگەر درۆ ناکەن لەگەڵ خۆیان و خەڵک و ئەندامانیان، دەبوایە بیانگوتبوایە یان راوەستاندنی ئەو دادگاییکردنانە، یان ئەوان دەکشێنەوە لەو حکومەتە پۆلیسییە. بەڵام ئەوان هەر چاوەڕێیان کردوە تا دادگاکانی مەسرور بارزانیی بڕیارەکانی دەرکردوە، ئینجا ئەوان دێن قسەدەکەن. ئەوە تەنها خۆگەوجاندنە، ناتوانن کەس بگەوجێنن. ئەوەی مسرور بارزانیی کردویەتی، رای قوباد تاڵەبانییشە، رای گۆڕانیشە لە حکومەت.\nقوباد تاڵەبانیی و لاهور تاڵەبانییش ناتوانن چیتر خەڵک بگەوجێنن کە ئەویان بڵێ لە حکومەت بە هۆی لاهوڕەوە دەستیگیراوە و ناتوانێت چاکسازیی بکات و لاهور لە سلێمانیی کێشەی بۆ دروستدەکات، ئەویشیان بڵێ قوباد لەناو حکومەتدا بە قسەی ناکات. لە راستییدا، ئەوانە گەمەی شەیتانانە دەکەن، تەنانەت ئەگەر زۆر زۆریش دژ بە یەک بن لە هەندێ مەسەلەدا، ئەوەی رودەدات هەر سەلماندنی ئەو قسانەی منە.\nئەگەر یەکێتیی و گۆڕان راستدەکەن، بۆچی هەردو جێگرەکانتان لە سەرۆکایەتیی هەرێمی کوردستان داوا لە نێچیرڤان بارزانیی ناکەن کە لێبوردن دەربکات بۆ چالاکوان و رۆژنامەنوسان -من لەگەڵ لێبوردن نیم، من دژی لێبوردنیشم، ئەو چالاکوان و رۆژنامەنوسانە دەبێت ئازادبکرێن و هەمو پڕۆسێسەکە هەڵبوەشێتەوە-. گۆڕان و لاهور تاڵەبانیی و یەکێتیی دەتوانن لەڕێی شێخ جەعفەر و مستەفای سەید قادرەوە ئەو داوایە ئاراستەی سەرۆکی هەرێم بکەن نەک لەڕێی بەیاننامەی پوچەوە.\nبۆ رێکخراوەکانی کۆمەڵگای مەدەنیی، ئۆپۆزسیۆنی سیاسیی، رۆژنامەنوس و میدیاکار و نوسەر و شاعیران و وەرزشکاران، بۆ نمونە، هەڵوێست گرنگە، ئەو هەڵوێست و فشارانەش بەڕاستیی جێی رێز و پێزانینن و کاریگەرییەکی گەورەشیان هەیە، بەڵام مانای چییە لەناو حکومەتێکی ئیئتیلافیدا بیت و وەک من هەڵوێستت هەبێ، مانای چییە جێگری سەرۆک وەزیران بیت و وەک منی وڵاتیی رەخنەت هەبێت، مانای چییە هاوسەرۆکی حیزب بیت و وەک من تویت بکەیت، ئەوە خۆگەوجاندنە، نەک هەڵوێست، ئەوە هەڵوێست فرۆشتنە بە مەسرور بارزانیی و پارتیی تا کەمێک داوا و خواستەکانتان جێبەجێبکات نەک دژی سیاسەت و ئاکار و پۆڵیسییەکانی بن. کە کەسێک دەتوانێت لەو بەیاننامە و تویت و پۆستی فەیسبوکی زیاتر بنوێنێت، لە بەیاننامەیەک زیاتری پێ دەکرێت، مردنە بە پۆستێکی فەیسبوک و تویتێکی تویتەر خۆت لە هەڵوێستی جدیی دوربخەیتەوە. لاهور تاڵەبانی دەیان بەیاننامەی دەرکردوە و هیچیشیانی جێبەجێنەکردوە، بە هیچ شێوەیەک خەڵک چیتر ئەو بەیاننامە و تویت و پۆستانەی فەیسبوک ناکڕێت.\nئەگەر یەکێتیی و گۆڕان تەحەدای مەسرور بارزانیی و پارتییان بکردبوایە، لەڕێی حکومەت و پارلەمانەوە، تا رادەی کشانەوە لەگەڵی رۆییشتبوان، بەڕاستی هەڵوێستێکی گەورە دەبو و مەسرور بارزانیی و پارتییش ستۆپ دەکران، ئەمەش زۆر ئاسان بو چونکە هیچ کاتێک هێندەی ئێستا کۆمەڵگای کوردیی و ئۆپۆزسیۆن و میدیا و بەشێک لە پارتییش، هاوڕا لەگەڵ کۆمەڵگای نێودەوڵەتیی، هاوڕان لە بەرانبەر ئەو کردانەی مەسرور بارزانیی، بەڵام بەداخەوە یەکێتیی و گۆڕان و لاهور تاڵەبانی تەنها قسەن، مەسروریش قسەکانی بە لاوە گرنگ نییە تا ئەو کاتەی پیشانی دەرەوەی دەدات کە حکومەتی ئیئتیلافیی هەرێمی کوردستان هاوڕا و یەکگرتون لەسەر ئەو بڕیارانەی دادگا.\nسەرۆکی عێڕاق بەرهەم ساڵحە، پارێزەری دەستورە، کەچی باش دەزانێت چۆن مافە دەستورییەکانی ئەو چالاکوان و رۆژنامەنوسانە پێشێلکراوە، کەچی هیچ هەڵوێستێکی نییە، تەنانەت بە تویتێکیش، تەنها لەبەرئەوەی دەیەوێت ببێتەوە سەرۆک کۆماری عێراق و مەسعود بارزانیی لێی رازیبێت. مانای چییە بەرهەم سالح چەندان جار بەرپرسانی پارتیی بینیوە و تەنانەت بە وشەیەکی بچوکیش باسی ئەو دڵڕەقییەی مەسرور و پارتیی نەکردوە.\nیەکێتیی و گۆڕان و لاهور تاڵەبانی و وباد تاڵەبانی وبافێڵ تاڵەبانی و بەرهەم ساڵح هیچ کێشەیەکیان لەگەڵ پارتیی نییە، لە دیدارەکانیشیان لەگەڵ بەرپرسانی پارتیی، کە ئەو ماوەیە چەندان جار لەگەڵ نێچیرڤان بارزانی و مەسرور بارزانی و مەسعود بارزانییش دانیشتون، هەروەک چۆن لە کۆبونەوەی سەرۆکایەتییش لەگەڵ حیزبەکان، بۆچی لە یەکێک لەو کۆبونەوانە پرسی چالاکوان و رۆژنامەنوسانی بەناهەق-سزادراو نەبوە قەزیە لایان؟\nزنجیری ئەو روداوانە زۆر دورودرێژە، من کورتی دەبڕمەوە تا چەقی ئامانجی قسەکانم لەوانەی سەرەوە بپێکم.\nئەگەر لاهور تاڵەبانی راستدەکات دژ بەو بڕیارانەی دادگا و هەڵسوکەوتی تاکڕەوانەی مەسرور بارزانییەوە، ئەوا دەبێت داوای هاتنەوەدەرەوە لە حکومەت بکات. لاهور تاڵەبانی هاوسەرۆکی یەکێتیی و زیاتر لە سەدا نەوەدی یەکێتیی لەگەڵیدایە، واتا وەک سەرکردایەتیی و مەکتەبی سیاسیی.\nیەکێتیی و پارتیی لە گوتاردا دژ بەیەکن، بەڵام لە بەرژەوەندیی و قازانجەکاندا، هەرگیز رێنادەن پێکدادان دروستببێت. بۆ نمونە، قوباد تاڵەبانی ماوەی رابردو زۆر توند دژ بە بەیاننامەیەکی وتەبێژی حکومەت قسەیکرد کاتێک گومانی خستەسەر ناقانونیی بڕیاری دابەشکردنی زەویی لەلایەن قوباد تاڵەبانییەوە. قوباد تاڵەبانی زۆر بەتوندیی وەڵامیدایەوە، کەچی هەمان قوباد تاڵەبانی هاوڕایی لەگەڵ مەسرور بارزانیی نیشاندەدات لەگەڵ بەیاننامەکەی حکومەت. لاهور تاڵەبانیی و قوباد تاڵەبانییش وەک چالاکوان و رۆژنامەنوسان هەوڵدەدەن لەڕێی ئەمریکییەکانەوە فشار لە مەسرور بارزانیی بکەن.\nبەڵێ، مسرور بارزانی و پارتیی رون و ئاشکرا سیاسەتی خۆیان دەکەن. ئەوان حوکمێکی پۆلیسیی تاکڕەویان دروستکردوە، تەواوی سیستەمی سیاسیی و دادوەریی و یاسادانانیان خستۆتە بن دەست و خزمەتی مەسرور بارزانی. ئێمەش هەمو ئەو راستییە دەزانین و خەبات بەرانبەر ئەو سیستەمە بەردەوامە. ئەوەی رێ بۆ مەسرور بارزانیی خۆشدەکات ئەو سیاسەتە جێبەجێبکات، دوڕویی یەکێتیی و گۆڕان و ئیسلامییەکانە، دوڕویی لاهور تاڵەبانیی و ئەوانیدییە کە ململانێیان لەگەڵ مەسرور بارزانیی پرسێکی مەبدەئیی نییە بەڵکو بە هۆی ئەوەیە مەسرور بارزانیی حیسابیان بۆ ناکات و پێیان وایە پشکیان کەمتر پێبەخشراوە، یان پێیان وایە بۆ نمونە، لاهور تاڵەبانیی پێیوایە غەدری لێ دەکرێت کە مەسعود بارزانیی مامەڵە لەگەڵ بافێڵ و قوباد دەکات نەک خۆی.\nمامەڵەکردنی لاهور تاڵەبانی و یەکێتیی لەگەڵ کەیسی بەناهەق-حکومدراوانی بادینان زۆر مەترسیدارە، ئەوان نایانەوێت رۆژنامەنوس و چالاکوانەکان ئازاد بکرێن، ئەوان تەنها دەیانەوێت مەسرور بارزانیی ناشیرینتر بێت و لەڕوی میدیایییەوە لێی بدەن. ئەگەر راست دەکەن، با هەڵوێستی پارلەمان و یەکێتیی و حکومەت یەک بێت، هەروەک چۆن ئەمە بۆ گۆڕانیش راستە، ئەوکات دەبینن چۆن پارتیی لەو تاکڕەوییەی نەرمدەکات و کۆمەڵگای نێودەوڵەتییش فشاری گەورەتر و جدییتر بەرانبەر مەسرور و حکومەتەکەی دەکات.\nئەوەی لاهور و قوباد و گۆڕان چاوەڕێی دەکەن، خێرکردنی نێچیرڤان بارزانییە، بەدڵنیاییش نێچیرڤان بارزانیی هەڵوێستێکی وا نانوێنێت ئەگەر نەگەڕێتەوە لای مەسعود بارزانیی خەزوری. لە چەند هەفتە، مانگی دادێش دەبینن چۆن لاهور تاڵەبانیی و قوباد تاڵەبانیی و یەکێتیی و گۆڕان لەو کەیسەدا مەسعود بارزانیی وەک سەرکردەیەکی نیشتیمانیی نیشاندەدەن. بەداخەوە، کێشەی گۆڕان و یەکێتیی و لاهور تاڵەبانیی نە دادگەرییە و نا تاکڕەوییش، کێشەکەیان تەنها گەوجاندنی میللەت و ئەندامانیان و نزیکبونەوەیە لەگەڵ پارتیی لە داهاتوی نزیکدا.


ئەگەر وه‌به‌رهێنه‌ران دەست بەکارنەبنەوە له پڕۆژه‌كانیان ئه‌وا مۆڵەتەکانیان هەڵدەوەشێندرێتەوە\n2018-09-04 [05:52 AM]\nله‌لایه‌ن دەستەى وەبەرهێنان و شارەوانیەکان، هۆشدارى ده‌درێته خاوەن پڕۆژەکان و وەبەرهێنەران، ئەگەر دەست بەکارنەبنەوە له پڕۆژه‌كانیان ئه‌وا مۆڵەتەکانیان هەڵدەوەشێندرێتەوە و زەویەکانیشیان لێ وەردەىگیرێتەوە.\nبەرێوەبەری گشتی وەبەرهێنانی هەولێر سامان عارەب، بە باسى راگەیاند: ئەو پڕۆژانەى وەبەرهێنان کەتاوه‌كو ئێستا به‌هۆی قه‌یرانی دارایی و شەڕى داعش وەستابوون دەبێت دەست بەکار بکەنەوە، بەشێكی زۆرى پڕۆژەکان دەست بەکاربوونیان بۆ نوسراوە و دەست بەکاربونەتەوە، بەشێکیش لە پڕۆژەکان دەست بەکار نەبونەتەوە، ئەگەر لە ماوەى دوو هەفتە لە ئاگادارکردنەوەیان دەست بەکار نەبنەوە ئەوە مۆڵەتەکانیان هەڵدەوەشێندرێتەوە".\nئه‌و گوتیشى:"ئەوەى لە لاى ئێمە مۆڵەتەکەى هەڵوەشێتەوە ئەوە دەخرێتە لیستى رەشى وەزارەتى پلاندانان و تا چەند ساڵێک هیچ پڕۆژەیەکى پێ نادرێت".\nعارەب گوتیشى:" هۆکارى ئەو بڕیارە بۆ ئەوەیە داعش نەماوە و دۆخى دارایى باشتر بووە و چەندین وەبەرهێنەر هاتوون داواى پڕۆژە دەکەن، بۆیە دەبێت پڕۆژە وستاوەکان دەست پێ بکەنەوە، چونکە ناکرێت پرۆژە هەبێت 4 ساڵ بێت مۆڵەتى وەبەرهێنانى وەرگرتبێت و کاریش نەکات".\nبه‌رپرسه‌كه‌ی وه‌به‌رهێنان دووپاتى کردەوە، داواکاریەکى زۆریان پێشکەشکراوە بۆ ئەوەى مۆڵەت بە پڕۆژەى تازە بدرێت، دەشڵێت:" مۆڵەتى چەندین پڕۆژەمان داوە کە لە ماوەیە دەست بەکار دەبن و چەندین پڕۆژەى تریش داواکاریان پێشکەش کردووە".\nئەو بریاره‌ی حکوومەت پڕۆژەکانى بەڵێندەرایەتى ناگرێتەوە کە ئێستا زیاتر لە 3 هەزار پڕۆژەیان وەستاون.


خۆکوژێکی تاڵیبان 5 کەس دەکوژێت\nلە ئاکامی هێرشێکی خۆکوژی لە هەرێمی پاکتیا لە ڕۆژهەڵاتی ئەفغانستان 5 کەسی سیڤیل کوژراون و بەلانی کەم 29 کەسیش بریندارن.\nبەپێی لێدوانەکانی کاربەدەستانی ئەفغانستان ئامانجی هێرشبەرەکە بنکەیەکی سەربازی بووە، بەڵام بەر لەوەی بگاتە شوێنی مەبەست خۆی تەقاندۆتەوە.\nتاڵیبان بەرپرسیارێتی خۆی لەو هێرشە ڕاگەیاندووە و دەشڵێت ئەو هێرشە تۆڵەکردنەوەیەکە لە لێدوانەکانی ئەشرەف غەنی کە هێرشەکەی سەرەتای ئەم هەفتەیە کرایە سەر نەخۆشخانەیەکی منداڵ بوون و 24 کەسی تیادا کوژران، لە ئەستۆی تاڵیبانی نابوو.\nدوو منداڵی ساوا لە نێو کۆژراوەکانی ئەو نەخۆشخانەیەدا بوون.\nڕۆژی سێشەممە، تاڵیبان نکوڵی کرد لەوەی هیچ پەیوەندییەکی بەو هێرشەوە هەبووبێت و ناڕەزاییەکی توندیشی دەربڕی.\nزاڵمای خەلیلزاد، نێردراوی ئەمریکا بۆ ئاشتی لە ئەفغانستان داوای لە حکومەتی وڵاتەکە و لە تاڵیبانیش کرد تا پێکەوە کار بۆ لەناوبردنی تێرۆریزم بکەن، بە تایبەتیش لە لقی ڕێکخراوی دەوڵەتی ئیسلامی لە ئەفغانستاندا.\nچەکدارەکانی تاڵیبان و دەوڵەتی ئیسلامی ڕکابەری یەکترن.\nکاربەدەستانی ئەمریکایی و ئەفغانستانیش دەڵێن لەم چەند مانگەی ڕابردوودا دەوڵەتی ئیسلامی لاواز بووە بەهۆی بۆردومانکردنی بنکەی ئەو ڕێکخراوە لەلایەن ئەمریکاوە و هەروەهاش بەهۆی هێرشەکانی هێزە ئاسایشییەکانی ئەفغانستانە و تاڵیبانەکانیشەوە.


شه‌فه‌ق نيوز/ دوياى كووتاييهاتن دانيشتن ئه‌نجومه‌ن سه‌ركردايه‌تى پارت ديموكرات كوردستان، رۆژ نورى شاوه‌يس ئه‌ندام مه‌كته‌ب سياسى پارت ديموكرات كوردستان وت: خواست ئه‌وه‌سه يه‌كێتى نيشتمانى كوردستان مراجعه‌ى هه‌ڵويسته‌يلێ بكا، ئاماژه وه‌يه‌يش كرد حزگه‌ى له‌وه‌ر خاتر يه‌كخستنه‌وه‌ى ماڵ كورد نه‌رمى نيشانداگه‌و قاپى په‌يوه‌نديه‌يلى وه‌ل يه‌كێتى نيشتمانى دانه‌خستگه.\nلێدوانه‌يل شاوه‌يس له كۆنگره‌يگ رووژنامه‌گه‌رى بوێ دوياى دانيشن ئه‌نجومه‌ن سه‌ركردايه‌تى پارتى ك له‌تى باس له‌وه كرد حزبه‌گه‌ى قاپيه‌يل په‌يوه‌ندى دانه‌خستگه‌و وت: بايه‌سه له‌بان يه‌كێتى نيشتمانى مراجعه‌ى هه‌ڵويسته‌يل خوه‌ى بكا.\nشاوه‌يش له‌باره‌ى ئه‌گه‌ره‌يل وجوود ده‌سپيشخه‌رى له پارتى، وت: پارت ديموكرات گشت جووره ده‌سپيشخه‌رييگ له زويتر تاقييه‌و كردگه‌و نه‌رمى ده‌رخستگه له ماوه‌ى گوزه‌يشت له‌وه‌ر خاتر يه‌كخستنه‌وه‌ى رزه‌يل كورد و ماڵ كورد.


كێشيان له یه‌ك ته‌ن و نیو بۆ 3 ته‌ن ده‌بێت و درێژییه‌كه‌شيان ده‌گاته 6 مه‌تر\nبه‌پێى هه‌واڵێكى بى بى سى نیوز، چه‌ند گه‌شتیارێكى ئه‌مریكى ڕۆژى پێنجشه‌ممه‌ى رابردوو 18ى ته‌مووزى 2019، گه‌شتێكیان به‌سه‌ر كه‌نارى ده‌ریاى لۆنغوفور كردبوو له دوورگه‌ى ئایسلاند زیاتر له 60 نه‌هه‌نگى مردوویان دۆزیبوه‌وه.\nده‌یڤید شوارزهان فڕۆكه‌وانى هه‌لیكۆپته‌ره‌كه وێنه‌ى نه‌هه‌نگه مردووه‌كانى گرتبوو و هه‌روه‌ها به بى بى سى راگه‌یاند: ئێمه كاتێك به فڕۆكه له ئاسمان به‌سه‌ر باكوورى كه‌نار ده‌ریاكه ده‌فڕین له ناكاو دێمه‌نێكى دڵته‌زێنمان بینى دڵنیا نه‌بووین كه ئه‌وانه سه‌گه ئاوین یا دۆلفینن دواجار له كه‌نار ده‌ریاكه نیشتینه‌وه و 60 نه‌هه‌نگی مردوومان ژمارد له جۆرى (Pilot wales)، به‌ڵام ده‌شێت له‌وه زیاتر بێت چونكه هه‌ندێك له نه‌هه‌نگه‌كان ته‌نها په‌ڕى باڵه‌كانیان له لمه‌كه‌وه دیار بوو.\nشوارزهان هه‌روه‌ها گوتیشى، له دوورگه‌كه و له نزیك نه‌هه‌نگه‌كان بۆنێكی ناخۆش ده‌هات و پۆلیسى شارۆچكه‌ى ستیكیشولمه‌رمان له‌و رووداوه ئاگاداركرده‌وه.\nشاره‌زایان ده‌ڵێن نه‌هه‌نگه‌كان به‌هۆى وشك بوونه‌وه مردوون دواى ئه‌وه‌ى هاتوونه‌ته كه‌نار ده‌ریاكه و هه‌روه‌ها روونكردنه‌وه‌یان ده‌رباره‌ى ئه‌و جۆره رووداوانه داوه و ده‌ڵێن هه‌ندێ جار ئه‌و جۆره نه‌هه‌نگانه به‌هۆى نه‌خۆشییه‌وه به كۆمه‌ڵ ده‌مرن و سروشتى ئه‌وان وایه به كۆمه‌ڵ ده‌ژین و دووچارى نه‌خوشى فشارى خوێن ده‌بنه‌وه و هه‌روه‌ك مه‌له‌وانانى ژێر ئاو.\nنه‌هه‌نگى (Pilot wales) كێشى له یه‌ك ته‌ن و نیو بۆ 3 ته‌ن ده‌بێت و درێژییه‌كه‌شى ده‌گاته 6 مه‌تر.\nجێى ئاماژه‌پێدانه، له ساڵى رابردوو 145 نه‌هه‌نگ مردبوون له‌سه‌ر كه‌نار ده‌ریا له دورگه‌ى ستیوارت هه‌روه‌ها ناسراوه به راكیورا له وڵاتى نیوزله‌ندا.\nبه‌ڤیدیۆ.. كه‌ركه‌ده‌نێك هێرش ده‌كاته سه‌ر ئۆتۆمبێلێك


ئه‌مڕۆ به‌ئاماده‌بوونی وه‌زیری ته‌ندروستی و پارێزگار و قائیمقام و به‌ڕێوه‌به‌ری ته‌ندروستی سلێمانی و ژماره‌یه‌ك له هاوڕێ و كه‌سوكاری كۆچكردوو، چله‌ی ماته‌مینی جه‌وهه‌ر ره‌مه‌زان له سلێمانی به‌ڕێوه‌چوو.\nله‌مه‌راسیمه‌كه‌شدا د.رێكه‌وت حه‌مه ره‌شید وه‌زیری ته‌ندروستی هه‌رێم وته‌یه‌كی پێشكه‌شكردوو وتی: له‌ده‌ستدانی جه‌وهه‌ر ره‌مه‌زان كاره‌ساتێكی گه‌وره‌بوو بۆ وه‌زاره‌تی ته‌ندروستی و نه‌خۆشخانه‌كه‌ی و شاری سلێمانی، بۆیه به‌ناوی وه‌زاره‌تی ته‌ندروستییه‌وه پرسه‌و سه‌ره‌خۆشی ئاڕاسته‌ی بنه‌ماڵه‌و هاوڕێ و هاوپیشه‌كانی ده‌كه‌م.\nوتیشی: جه‌وهه‌ر ره‌مه‌زان كارمه‌ندێكی وره به‌رزو دڵسۆز بوو بۆ كاره‌كه‌ی و سوپاسی سه‌ندیكای پزیشكان و به‌ڕێوه‌به‌رایه‌تی ته‌ندروستی سلێمانی ده‌كه‌م بۆ رێكخستنی ئه‌م یاده.\nدواتر له‌لایه‌ن خانه‌واده‌ی كۆچكردوو پارێزگار و قائیمقامی سلێمانییه‌وه مۆمی چله‌ی ماته‌مینی جه‌وهه‌ر تاوه‌گۆزی داگیرسێنراو له‌لایه‌ن هه‌ریه‌ك له پارێزگار و قائیمقامیشه‌وه وته‌یه‌ك پێشكه‌شكراو رۆڵ و كاره‌كانی كۆچكردوو له بواری ته‌ندروستیدا به‌رز نرخێنرا.\nجه‌وهه‌ر ره‌مه‌زان یه‌كێك بووه له دامه‌زرێنه‌رانی نه‌خۆشخانه‌ی هیوا و نه‌خۆشخانه‌ی ئێمرجنسی سلێمانی و چل رۆژ له‌مه‌وبه‌ر به نه‌خۆشی كۆچی دوایی كرد.


هەڵبژاردنی دە فیلم کە پاڵەوانەکانیان ژنە - بنکەی روناکبیریی گەلاوێژ :: Gelawej\nسینەما May 9, 2021\nلە مێژوی سینەمادا، فیلم گەلی باش و تایبەت هەن، کە پاڵەوانەکانیان ژنانن و تیایدا ڕۆڵی کەسی یەکەم دەبینن. ئەمجارە. ئێمە، ناوی دە لەو فیلمە باشانەتان بۆ پێشنیار دەکەین کە پاڵەوانەکانیان ژنانن.\n١_ جاکی " فیلمێکی دەرهێنەری بەناوبانگی چیلی "پاپلۆلارێنە paplo larrain\n. لە نووسینی "نوا ئۆپێنهام" ە و نواندنی "ناتالی پۆرتمان" فیلمی جاکی. فیلمێکی باییۆ گرافی و درامی مێژووییە. کە تیایدا ناتالی پۆرتمان ڕۆڵی سەرەکی تیادەبینێت.\n٢_Mad Max: fury Road 2015\nفیلمەکە یەکێکی ترە لەو فیلمانەی مێژووی سینەما کە تیایدا ژنێک پاڵەوانی سەرەکییە و ڕۆڵی شا کارەکتەر دەبینێت و ڕوداوەکان دەخوڵقێنێت و دەبات بەڕێوە.\nفیلمەکە باس لە ژنێک دەکات کە لە شانشین یان کۆمەڵگایەک و یاسا گەلێک یاخی دەبێت و بەدوای نیشتیمانێکی باشتر و ئارامتردا دەگەڕێت لەگەڵ سێ ژنی دیکە وپیاوێکدا بەناوی ماکس.\nئەم فیلمە دەرهێنەرەکەی جۆرج میلەرە و لەگەڵ کۆمەڵێک سیناریستی تردا نووسیوێتی. بەیەکێک لە فیلمە باشەکانی مێژووی سینەما دادەنرێت و زیاد لە چەندین خەڵاتی بردووە.\nفیلمێکی خەیاڵی زانستی و ئاکشنە، لە دەرهێنانی جەیمس کامیرۆن کە یەکێک لە باشترین دەرهێنەرەکانی مێژووی سینەمایە و سیناریۆکەشی لەلایەن خۆیەوە نووسراوە . ئەمە وەک تەواو کەری فیلمی ئەیلیانی ١٩٧٩ یە کە فیلمێکی خەیاڵی زانستی ترسناکە. باس لە ڕزگار بوویەکی هێرشی بوونەوەرە ئاسمانییەکان دەکات. کە هەموو پەیوەندییەکی پچراوە بە کۆمەڵگەی مرۆڤەوە لەسەر مانگ. کە کارەکتەرە سەرەکییەکەی ژنە.\nlady bird_4 یەکێکی تر لەو فیلمانەیە کە کارەکتەرەکەی کچێکە و تیایدا ڕوداوەکان دەبات بەڕێوە. لە دەرهێنانی greta gerwig ئەم فیلمە پاڵێوراوە بۆ ٥ ئۆسکار و چەندین خەڵاتی تر.\n٥_I, Tonya فیلمێکی ساڵی ٢٠١٧ یە و بایۆگرافی وەرزشیە، لە ژانری کۆمیدیای ڕەش. کە یەکێکی ترە لەو فیلمانەی ژنێک تێیدا پاڵەوانە.\n٦_three billboards outside ebbing, Missouri\nچیرۆکی دایکێکە کە بەرەنگاری دەسەڵات دەبێتەوە و هەوڵی شیکارکردنی تیرۆری کچەکەی دەدات لە کاتێکدا خودی دەسەڵات شکستی هێناوە لە گرتنی تاوانبارەکان.\nئەکتەرەکان پێکدێن لە فرانسس مکدۆرمەند و وودی هارڵسن و سام ڕۆکوێڵ.\nکارەکە لەلایەن مارتن مکدۆنا وە کاری دەرهێنانی بۆکراوە و براوەی ٢٨ خەڵات و پاڵێوراوی ٢ ئۆسکارە.\n٧_sicario کارمەندێکی FBI لە ناوچە سنوورییەکانی نێوان ئەمریکا و مەکسیک ڕاسپێردراوە بۆ ئەرکێک. کە ئەویش بەرەو ڕو بوونەوەی مادەی هۆشبەرە. ئەم فیلمە ساڵی ٢٠١٥ بەرهەم هاتوە و بەیەکێک لە فیلمە باشەکان هەژمارکراوە. کە ژنە ئەکتەر ئیمیلی بلنت دەوری سەرەکی تیادا دەبینێت.\n٨_kill bill vol 1 یەکێک لە فیلمە بەناوبانگ و وەک هەمیشە پڕ کوشتن و خوێنەکانی تارانتینۆیە. کە پاڵەوانەکەی ژنە و لە دوو بەش پێکدێت. بەیەکێک لە جوانترین فیلمەکانی مێژوی سینەما دادەنرێت و زیاد لە چەندین خەڵاتی بردووە.\n٩_Arrival فیلمێکی درامی پڕ ڕوداوە، کە کارەکتەری سەرەکی تیایدا ژنە و دینیز ڤیلینیڤ\nدەرهێنانی بۆکردووە .\n١٠_blue is the warmest color شین گەرمترین ڕەنگە\nفیلمێکی درامی ڕۆمانسییە، کە باس لە ژیانی دوو کچ دەکات کە پەیوەندییان هەیە و باس لە ژیانی پەیوەندییەکەیان دەکات، ئەم فیلمە بەیەکێک لە فیلمە ئێجگار جوانەکان دادەنرێت کە لەو بوارەدا کاری کردبێت.


لە هەرێمی کوردستاندا هەڵبژاردنیش وەک تێکڕای کایەکانی تری ناو دنیای سیاسەت و حوکمڕانیی، بووەتە چشتێکی بێبەهاو تا ڕادەیەکیش بێزارکەر، تەنانەت لە یادەوەریی تاکی کورددا هەڵبژاردن وەک سەرەکیترین میکانیزمی درۆ و فێڵکردن وێنادەکرێت. ئەمە لە کاتێکدا تاکە هۆکاری گۆڕانکاریی مەدەنیانە لە دەستەڵاتدا هەڵبژاردنە، چونکە هەم هۆکارێکی یاسایی و هەم بێ توندوتیژیی دەتوانێت نەخشەی حوکمڕانیی لەم وڵاتەدا بگۆڕێت.\nبەڵامی ئێمە لە هەرێمی کوردستاندا یادەوەریی خۆشمان لەگەڵ هەڵبژاردن و ئەنجامەکانیدا نییە، بۆیە بە ئەوپەڕی نائومێدیەوە لە پرۆسەکە دەڕوانین وتەنانەت ڕای گشتیی کوردستان وەک حوکمڕانەکانی دەیەوێت پرسی نائومێدیی لە هەڵبژاردن بکەنە پرسێکی گشتیی، بۆ ئەمەیش بە هەم_ئاوازیی حوکمڕانەکان، بەڵام لە فۆرمی جیاجیادا بانگەشەی بەرهەمهێنانی نائومێدیی گشتیی دەکەن.\nبەکورتییلە هەموو هەڵبژاردنەکانی پەرلەمانی کوردستاندا گزیکاریی بەرچاوو گەورە کراوە، لەگەڵ ئەوەیشدا بووەتەهۆی دروستکردنی دیاردەی سیاسیی نوێ لە هەرێمدا. هەڵبژاردنی ساڵی ١٩٩٢ بە هەموو خرابیەکانیەوە بووە بنەمای دروستکردنی حکومەتی هەرێمی کوردستان و هەڵبژاردنی ٢٠٠٩ بووە هۆی دروستبونی هێزێکی گەورەی ئۆپۆزیسیۆنی پەرلەمانیی. هەڵبژاردنی ٢٠١٣ بووە هۆی ئەوەی، کە ئۆپۆزیسیۆن بەشێکی دیاری جومگەکانی حوکمڕانیی لە هەرێمدا بگرێتەدەست.\nجارێکی تر جەخت لەسەر ئەوە دەکەمەوە، کە بە هیچ جۆرێک هەڵبژاردن لە هەرێمی کوردستاندا بە پاکیی و بێ خەوش بەڕێوەنەچووە، هەر ئەو هۆکارەیشە بووەتەهۆی ئەوەی نائومێدیی سیاسیی دروستببێت.\nلە وتارێکی پێشووترماندا ڕەهەندەکانی بەشداریکردن و نەکردنمان لە هەڵبژاردنی (٣٠) ی ئەیلوولدا ڕونکردەوە، کە بە جۆرێک هەردوو بارەکە دەبنەوە پاڵپشت بۆ سەرلەنوێ شەرعیەتدانەوە بە حوکمڕانیی پێشوو لە کوردستاندا.\nئەگەر بهاتبایە دەستەڵاتدارێتیی لەم هەرێمەی ئێمەدا تەواو دیموکراسیی، یاخود تەواو دیکتاتۆریی بووایە، ئەوە بێگومان پرسی بەشداریکردن یان نەکردن لە هەڵبژاردندا پرسێکی گرنگ نەدەبوو، چونکە لەم جۆر سیستمانەدا نەخشەکە بە ڕونیی یەکلایبووەتەوە و هەموو تاکێکی کۆمەڵگا دەزانێت، کە دەنگدان و دەنگنەدانی چی لە دۆخە سیاسیەکە دەگۆڕێت! بەڵام لەبەرئەوەی لە هەرێمی کوردستاندا سیستمی حوکمڕانیی بێ ناسنامەیەو هێڵی کارکردنی ڕون نیە، ڕۆژێک تەواوی پێیەکانی لە ناو دیکتاتۆرییدا سوربوون و ڕۆژێکی تر هەوڵدەدات بەرەو هێزێکی مەدەنیانە بڕوات. بۆیە لەم جۆرە دۆخەدا دەکرێت تۆی دەنگدەر لەنێوان ئومێد و بێئومێدیی لە گۆڕانکاریی، وەک ئەرکێکی ویژدانیی خۆت، ئومێدی گۆڕانکاریی هەڵبژێریت. گرنگ نیە لەم پرسەدا کێ لەگەڵتدا هاوڕایە، گرنگ ئەوەیە، کە ناتەوێت ببیتە بەشێک لەوەی ئێستا هەیە. ئێمە هەموومان کەوتووینەتە ناو دەریایەکی پڕ شەپۆلەوەو ناچارین بۆ ڕزگاربوون لەو دەریا شومە دەست بە چڵەگیاکەوە بگرین. گرنگە پرسی بەشداریکردن لە هەڵبژاردن سیمایەکی حیزبیانە وەرنەگرێت، بەڵکو دەبێت سیمایەکی ویژدانیی و مرۆڤانە وەربگرێت.\nدەکرا هەر لەسەرەتاوە هێزەکانی ئۆپۆزیسیۆن بە پێی پلانێکی سیاسیی بایکۆتی هەڵبژاردنیان بکردایە، مادام ئەوە ڕوینەدا، ناکرێت ڕێگەی سەرلەنوێ گرتنەوە دەستی دەستەڵات لەلایەن حوکمڕانەکانی پێشوەوە بەهۆی بەشدارینەکردنەوە بکرێتە ئاوریشم بۆیان.\nبەپێی هەموو خوێندنەوە سیاسیەکان، هەڵبژاردنی (٣٠) ی ئەیلوول جارێکی تر دەستکاریی نەخشەی حومکڕانیی دەکات، بەوەی بە هۆی بەشدارینەکردنی خەڵکی ناڕازیی لە پرۆسەی دەنگداندا، سەردەمی حوکمڕانیی حیزبی سەرکردە بێتە ئاراوە، یاخود بەشداریکردنی کارا لە پرۆسەکەدا لانی کەم بتوانێت ببێتە هۆی ڕاگرتنی هاوسەنگیی سیاسیی لە نێوان هێزە سیاسیەکانی هەرێمدا و لە بەڵای حیزبی سەرکردە بمانپارێزێت.


بابە تیرۆریزم چییە؟ – سه‌رده‌م\nبابە تیرۆریزم چییە؟\nنوسینی: تاهیر بن جەلوون\nوەرگێڕانی: ئازاد بەزنجی\nنرخ: تەنها 3000 دینار\nئاخۆ تیرۆر چییە؟ كردەوەی تیرۆریستی لە مێژوودا كەی سەری هەڵدەوە؟ هۆكارەكانی چین؟ ئیسلامۆفۆبیا چییە؟ جیهادییەكان كێن و چۆن دروست دەبن؟ ئاخۆ هەموو توندوتیژی و تیرۆرێك ئایین لە پشتیەوەیەتی؟ پەیوەندی هەژاری و بێكاری و پەراوێزخستن بە تیرۆرەوە چییە؟ پەیوەندیی پەروەردە و فێركردن و ژینگەی خراپ و نا عەدالەتیی كۆمەڵایەتی بە لە پەرەدان بە توندوتیژیدا چییە؟ ڕۆڵی میدیا و سۆشیاڵ میدیا چییە لە ئاراستەكردنی منداڵان و لاوان بۆ كاری توندڕەوی و توندوتیژی؟\nلەمكتێبەدا گفتوگۆ سەبارەت بەم پرسیارانە و گەلێ پرسیاری دیكەش دەكرێ.\nتاهیر بن جەللون (١٩٤٤- )ی بە ڕەچەڵەک مەغریبی، کە بە فەرەنسی دەنووسێت، ناوێکی نامۆ نییە بە خوێنەران بەگشتی و بە خوێنەری کوردیش. ئەو لە سەرەتای حەفتاکانی سەدەی ڕابردووەوە و دوای ئەوەی ڕووی کردە فەرەنساومەغریبی جێهێشت، دەستی بە بڵاوکردنەوەی چیرۆک و ڕۆمانەکانی کرد. بەر لە بڵاوبوونەوەی ڕۆمانەکانی، کۆمەڵێک وتاری بۆ ڕۆژنامەی “لۆمۆند” دەنووسی و پاشتریش دکتۆرای لە دەروونناسیی کۆمەڵایەتیدا هێنا، بەڵام خولیای سەرەکیی هەر ئەدەب و بەتایبەتییش چیرۆک و ڕۆماننووسین بوو. گەرچی یەکەمین ڕۆمانی “حەڕوودە”لە ساڵی ١٩٧٣دا بڵاو دەکاتەوە و بەدوایدا چەند ڕۆمانێکی تریش چاپ دەکات، بەڵام ڕۆمانی”شەوی قەدر” ١٩٨٧ بووە هۆی زیاتر ناساندن و ناوبانگی ئەو لە نێوەندی ڕۆشنبیری و لەناو خوێنەراندا، بەتایبەتییش کە ئەو ڕۆمانە خەڵاتی گۆنکۆری فەرەنسیی پێ بەخشرا، کە بە خەڵاتێکی گرنگ لەقەڵەم دەدرێ، نەک هەر لە فەرەنساو بەڵکو لە جیهانیشدا.\nزۆربەی کارەکانی بن جەللون بەدەوری کێشە کۆمەڵایەتییەکانی مرۆڤی هاوچەرخدا دەسووڕێنەوە، لە نامۆبوونەوە تا ناعەدالەتیی کۆمەڵایەتی و پەیوەندییەکانی نێوان ژن و پیاو و کێشە ماددییەکانی مرۆڤەکان و سەرکوتکردن و بێبەشبوون لە ژیانێکی شایستە بە مرۆڤ.\nلیستی کارەکانی بن جەللون لیستێکی درێژە، بەڵام لێرەدا ئاماژە بە ناوی هەندێ لە ڕۆمانەکانی دەدەین: “مناڵی لمەکان-١٩٨٥”، “ئەو تاریکییە درەوشاوەیە-٢٠٠٠”، “ڕۆژێکی بێدەنگ لە تەنجە”، “پیاوێکی تێکشکاو”(ئەم ڕۆمانەی لەلایەن وەرگێڕی ئەم کتێبەوە کراوە بە کوردی و دوو جار چاپ کراوەتەوە)، “پەناگەی هەژاران-١٩٩٩”، “دە شەو و حیکایەتخوانێک”،”شەوی قەدر”،”بەختەوەریی خێزانی”، “کۆچ” و “عەرزوحاڵچی”و هتد…\nبن جەللون جگە لە ڕۆمان، کۆچیرۆک و شیعر و سێ کتێبی گفتوگۆئامێزیشی هەیە سەبارەت بە مەسەلە هەستیارەکانی ئەم سەردەمەمان، کە ئەمانەن:”ڕەگەزپەرستی وەک ئەوەی بۆ کچەکەمم شرۆڤە کرد”(ئەم کتێبە لەلایەن شاعیر و وەرگێڕ “خەبات عارف”ەوە، بەناونیشانی”ڕەگەزپەرستی چییە”وەکراوە بە کوردی و چاپ کراوە)، (ئیسلام وەک ئەوەی بۆ کچەکەمم شرۆڤە کرد) و (تیرۆریزم وەک ئەوەی بۆ کچەکەمم شرۆڤە کرد)، کە ئەم کتێبەی بەردەستتانە، بەڵام ناونیشانەکەیمان کردووە بە”بابە؛ تیرۆریزم چییە؟”.\nتاهیر بن جەللون لەم سێ کتێبەدا و لەشێوەی گفتوگۆدا ویستوویەتی بە زمانێکی سادە و بۆ لاوان، سەبارەت بە هۆکارەکان و دەرکەوتەکان و ڕەهەندەکانی سێ مەسەلەی زۆر گرنگی ئەم سەردەمە بدوێت، کە ئەوانیش ڕەگەزپەرستی، ئیسلام و تیرۆرن.\nئێمە ئێستا لە سەردەمێکدا دەژیین کەم ڕۆژ هەیە هەواڵی کوشتن، یان کردەوەی تیرۆریستیی تیا نەبیستین و بگرە هەندێجار بە چاوی خۆشمان دەیبینین؛ تیرۆرێک کە ئەگەر بێتو کار بۆ بەرلێگرتنی نەکرێ، ئەوا دەبێتە سەرچاوەی مەترسی و هەڕەشەیەکی گەورە بۆ سەر مرۆڤەکان و کۆمەڵگه‌کان و بگرە هەموو جیهان.\nبەڵام ئاخۆ تیرۆر چییە؟ کردەوەی تیرۆریستی لە مێژوودا کەی سەری هەڵداوە؟ هۆکارەکانی چین؟ پەیوەندی لەنێوان توندڕەوی و توندوتیژی و تیرۆردا چییە؟ پەیوەندیی ڕەگەزپەرستی بە تیرۆرەوە چییە؟ پەیوەندیی نێوان ئایینەکان و بەتایبەتییش ئایینی ئیسلام و تیرۆر چییە؟ ئیسلامۆفۆبیا چییە؟ جیهادییەکان کێن و چۆن دروست دەبن؟ پەیوەندیی وەهابییەکان بە تیرۆرەوە چییە؟ ئایا پێویستە خوێندنەوەی تازە بۆ قورئان بکرێ؟ ئاخۆ هەموو توندوتیژی و تیرۆرێک ئایین لە پشتیەوەیەتی؟ پەیوەندیی هەژاری و بێکاری و پەراوێزخستن بە تیرۆرەوە چییە؟ پەیوەندیی پەروەردە و فێرکردن و ژینگەی خراپ و ناعەدالەتیی کۆمەڵایەتی بە لە پەرەدان بە توندوتیژیدا چییە؟ ئەو لاوانە کێن کە دەبنە تیرۆریست و بۆچی؟ ڕۆڵی میدیا و سۆشیال میدیا چییە لە ئاڕاستەکردنی مناڵان و لاوان بۆ کاری توندڕەوی و توندوتیژی؟\nداعش چۆن دروست بوو و لاوانی ئەورووپی بۆ دەبن بە داعش؟ ئایا دەوڵەتی قانوون دەبێ چۆن ڕووبەڕووی ئەم دیاردەیە ببێتەوە؟ ئەی چارەسەر چییە؟\nبن جەللون لەم کتێبەدا لەسەر ئەم پرسیارانە و گەلێ پرسیاری تر هەڵوەستە دەکات و لایەنە جۆربەجۆرەکانی ڕوون دەکاتەوە. بێگومان ئەو، چارەسەریش لە پراکتیزەکردنی سیستمی عەلمانیدا دەبینێتەوە و جیاکردنەوەی دین لە دەوڵەت و خۆڕۆشنبیرکردن و گۆڕانکاریی ڕیشەیی لە پەروەردە و فێرکردن و مەنهەجەکانی خوێندندا بە هەموو قۆناغەکانیەوە و برەودان بە کاری فەرهەنگی و هونەریی مرۆگەرا. هەر بۆیە ئامۆژگاریی کچەکەشی دەکات کە لە خوێندن و خوێندنەوە و خۆڕۆشنبیرکردندا بەردەوام بێت و بچێت بۆ شانۆ و گوێ لە مۆسیقا بگرێت و وەکو کچێک فێربێت بەرگری لە مافەکانی خۆی بکات لە دنیایەکدا، کە بەشێکی زۆری ژنان لە مافەکانیان بێبەش کراون.\nگەرچی ئەم کتێبە زیاتر ڕووی لەو عەرەبە کۆچبەرانەیە کە لە ئەورووپا دەژین، بەڵام لەڕاستیدا کتێبێکە، سەرەڕای قەوارە بچووکەکەی، پڕە لە زانیاری و ڕێنمایی بەهادار بۆ لاوان و پێویستە هەموو لاوێک بیخوێنێتەوە، تا بە هۆکار و لایەنەکانی دیاردەیەک ئاشنا بێت، کە لە ئێستادا بووەتە دیاردەیەکی ترسناک بۆ سەر مرۆڤایەتی بەگشتی، بەم کۆمەڵگه دواکەوتوانەی خۆرهەڵاتیشەوە.


ئامادەکردنی: تاڤگە محەمەد\nنوێترین کتێبی نووسەر ئیسماعیل حەمەئەمین لە لایەن بڵاوکراوەکانی نووسیار چاپ و بڵاوکرایەوە.\nفاشیزم چۆنه و چۆن بیرده‌كاته‌وه؟ ئه‌قڵی نكوڵیكردنی فاشیزم له جینۆساید چۆن كارده‌كات؟ بۆچی فاشیزم خۆی كۆپی ده‌كاته‌وه؟ شه‌ڕ له‌دژی فاشیزم له‌كوێوه ده‌ستپێده‌كات؟ هه‌قیقه‌ته ئه‌قڵانیه‌كان چین و هه‌قیقه‌ته ڕیالیستیه‌كان چین؟ به چ شێوه‌یه‌ك پێچكه بچوكه‌كانی فاشیزم چۆن دوای ڕووخانی دیكتاتۆریه‌ت جاڕێكێتر فۆرمێكی دیكه له فاشیزمی نوێ به‌رهه‌مده‌هه‌نێن؟ ئه‌مه و چه‌نده‌ها گفتوگۆ به‌زمانێكی شیكاریانه‌ی ڕوون و بێ گرێ و قسه‌كردن له‌سه‌ر چه‌نده‌ها نمونەی تر له‌دادگایی سه‌دامه‌وه تاوه‌كو دادگایی نازییه‌كی وه‌ك ئادۆلف ئایشمان و پشت به‌ستوو به فه‌یله‌سوفی گرنگ (هانا ئاڕێنت).\nئادۆلف ئایشمان لە دادگاییکردنەکەیدا زیرەکانە دەیەوێت لەو تاوانبارییە خۆی پاکبکاتەوە، بەوەی بەشدار بووە لە کوشتنی بە کۆمەڵی جوولەکەکان لە سەربازگەکانی هۆلۆکۆست. ئایشمان نکۆڵی لە بەشداری ڕاستەوخۆی ئەم تاوانە دەکات و دەڵێت؛ من تەنها لە بەشێکدا تاوانبارم نەک هەمووی، تاوانبارم ته‌نها لە بەشی ئەوەی من بەپێی ڕێنماییەکانی حکومەت کاری ترانسپۆرت و ئۆرگانیزەی ترانسپۆرتی جوولەکەکانم کردووە و له‌وه‌دا هه‌ڵه‌م هه‌بووه. ئاوەها ئادۆلف ئایشمان خۆی وەک پیاوێکی دڵسۆزی دەوڵەتی نمایش دەکات و چەمکی (ئەرک / الواجب/ Pflicht) و مۆڕاڵ و ئەخلاقی ئەم ئەرک بەجێهنانە دەخاتە ئەستۆی خۆی و تەنانەت لە بەشێکی دادگاییکردنەکەدا پەنادەباتە بەر ئەم چەمکە و باسی فەیلەسوفێکی وەک کانت دەکات و بە مۆڕاڵیستێکی ئەرک بەجێهێنەری گەورەی خۆی لەقەڵەمدەدا. خانمە فەیلەسوفێکی وەک هانا ئارێنت ئەم بەرگریکردنە بە (بێشەرمانە) پێناسە دەکات.\nئایشمان تەنانەت خۆی بە تاوانبار دەزانێت بەشێوەیەکی ناڕاستەوخۆ و لە بەشێکیدا، بە قسەی خۆی نەک هەمووی! بەوەی تاوانبارە لە ترانسپۆرتکردندا بەڵام لە کوشتندا ئەو تاوانبار نییە! ئەمەش ئەو ئەقڵیەتە ترسناکەمان نیشاندەدا کە ڕژیمە تۆتالیتاریست و فاشیستەکان لە مرۆڤەکاندا دروستی دەکەن، بەوەی ئەوان بەشدارنین بەڵکو پێیانکردوون و ئەمان فەرمانبەرن وەک چۆن دەتوانن لە حکومەتی داهاتووشدا هەمان ڕۆڵی جێبەجێکردن ببینین، لێرەشدا مەترسی ئەم بکەرە بەشدارە پشتمێزە دەردەکەوێت، بەوەی زۆر ڕووکەشییانە و کاڵفامانه بیردەکاتەوە. ئەم خودەی كه بیرناکاتەوە و ڕووکەشە كاراكته‌ره‌كی گه‌وره‌ی كه‌سایه‌تی خودی ئه‌و مرۆڤه‌یه كه له هه‌ناوی مۆدێرنه‌دا دێته ده‌رێ و پێی ده‌ڵێن؛ مرۆڤی مۆدێرن.\nنووسەر: ئیسماعیل حەمەئەمین\nژمارەی لاپەڕە: 182\nنرخ: 4000 دینار، قەبارە: 13،5*21\n"هیگڵ باوه‌ڕى به بوونى خودا هه‌بوه و به‌ئاگامه‌ندى ره‌ها باسى کردووه"


ئیتاڵیا رۆژانی مه‌رگاوی به‌ڕێده‌كات - پرس میدیا\nHome جیهان سڵایدشۆو کۆرۆنا هەواڵ ئیتاڵیا رۆژانی مه‌رگاوی به‌ڕێده‌كات\nئیتاڵیا رۆژانی مه‌رگاوی به‌ڕێده‌كات\nپرس میدیا 4/03/2020 08:20:00 م جیهان, سڵایدشۆو, کۆرۆنا, هەواڵ,\nبه‌ڕێوه‌به‌ری نوسینگه‌ی خۆپارێزی ته‌ندروستی ئیتاڵیا ئاشكرای ده‌كات، له‌ماه‌ی 24 كاتژمێری رابر دوودا 766 حاڵه‌تی نوێی گیان له‌ده‌ستدان و 4هه‌زارو 585 حاڵه‌تی تووشبوون به‌ڤایرۆسی كۆرۆنا تۆمار كراوه.\nئه‌نجیلۆ بۆریلی، به‌ڕێوه‌به‌ری نوسینگه‌ی خۆپارێزی ته‌ندروستی ئیتاڵیا رایگه‌یاند " له‌ماوه‌ی 24 كاتژمێری رابردوودا، ژماره‌ی ئه‌و كه‌سانه‌ی به‌هۆی ڤایرۆسی كۆرۆناوه گیانیان له‌ده‌ستداوه له 13 هه‌زارو 915 كه‌سه‌وه بۆ 14 هه‌زارو 681 كه‌س به‌رزبووه‌ته‌وه".\nهه‌روه‌ها ئاماژه‌ی به‌وه‌ش داوه "كۆی ژماره‌ی تووشبووان له 115 هه‌زارو 242 حاڵه‌ته‌وه بۆ 119 هه‌زارو 827 حاڵه‌ت به‌رزبوه‌ته‌وه‌و تاوه‌كو ئێستاش 19 هه‌زارو 758 كه‌س كه هه‌ڵگری ڤایرۆسه‌كه بوون چاكبوونه‌ته‌وه".\nهاوكات فیدراسیۆنی نیشتیمانی پزیشکانی ئیتاڵیا ئاشكرای كردووه، به‌هۆی كۆرۆناوه تاوه‌كو ئێستا ٧٣ پزیشک گیانیان لەدەستداوە.\nBy پرس میدیا at 4/03/2020 08:20:00 م


DOGE - College of Public Administration and Natural Resource Management\nTotal oil productions were 92 million barrels per a day in 2014 while 110 ft3natural gas was required in 2010 in the world. Demand on natural gas from industrial communities has been increasing rapidly particularly from 1980 to 2010, average production is doubled throughout world.\nThere are 45 billion barrels of oil reserve and about 100-200 billion ft3of natural gas in the subsurface of Kurdistan Region also oil production of Kurdistan Region has increased promptly in 2013, amount of daily oil productions were nearly 250 000 barrels. This ratio is going to be increased at the end of 2015 to 650000 barrels and reach 2000 000 barrels per day in 2019.\nPetroleum scientists emphasize on the Natural Resource Management as the progressive and complex process because it need experts in the area of management, technique, economy and finance. Moreover, taking into account all risks which confronting of the human’s health including civilians and technicians. For that purpose, Charmu University has sense of full responsibility and the need to establish department of Oil, Gas and Energy Management. Hopefully, this department could be a part of the process of Oil and Gas Management and preparing new generations which will be specialists in the field.\nبەشی بەرێوەبردنى نەوت و گاز و ووزە\nگەران بەدواى سەرچاوەکانى ووزە لە جیهاندا بە شێوازیکى زۆر خێرا لەبەرزبوونەوەدایە، ئەمەش لە ئەنجامى زۆربوونى خواستە، بەتایبەت لەلایەن ووڵاتانى پیشەسازییەوە، نەوت و گاز ئەو دوو سەرچاوەى ووزەن کە زۆرترین خواستیان لەسەرە، بە شێوەیەک کە لە ساڵى 2013 بەکارهێنانى نەوت لەجیهاندا نزیکەى (%33) و بەکارهێنانى گاز نزیکەى (%24) کۆى سەرچاوەى ووزەى جیهان بوون، ئەمە لە کاتێکدایە کە خواست لەسەر ئەم دوو سەرچاوەیە . بەردەوام لە زیادبووندایە.\nلە ساڵى (2014) کۆى بەکارهێنانى نەوت لەجیهاندا نزیکەى (92) ملیۆن بەرمیل بووە لەهەر رۆژێکدا، هەروەها لە ساڵى (2010) جیهان پێویستى بە نزیکەى (110) ملیار پێ گازى سروشتى بووە بۆ بەکارهێنان. داواکارى لەسەر گازى سروشتى لەلایەن ووڵاتان و کۆمەڵگە پیشەسازییەکانى جیهانەوە بەشێوەیەک زیادى کرددوە لە نێوان ساڵى 1980 بۆ ساڵى 2010 بەرهەمهێنان دوو هێندە زیادى کردووە.\nهەرێمى کوردستان کە ئێستا لە سەرەتاى گەران، پشکنین، دەرهێنان، بەرهەمهێنان و بەبازارکردنى نەوت و گازدایە، بە ئامانجى سەربەخۆى ئابوورى و خۆبژێنى قۆناغى ئیمزاکردنى چەندین گرێبەستى لە نزیکەى (57) کێڵگەى نەوتیدا تێپەراندووە لەگەڵ دەیان کۆمپانیاى بیانى کە چەندین ووڵاتەوە رویان لە هەرێمى کوردستان کردووە.\nگەران و پشکنینەکان باس لە دۆزینەوەى نزیکەى (45) ملیار بەرمیل یەدەکى نەوت و (100-200) ملیار مەتر سێجا گازى سروشتى دەکەن لە ژێر خاکى کوردستاندا. هەروەها بەرهەمهێنانى نەوتى کوردستان بەشێوازێکى زۆر خێرا لەبەرزبوونەوەدایە بەشێوازێکە لە ساڵى 2013 بەرهەمهێنانى رۆژانەى نەوت نزیکەى (250000) بەرمیل بووە ئەم ریژەیە لە کۆتاى ساڵى 2015 دەگاتە نزیکەى (650000) بەرمیل و ساڵى 2019 دەگاتە نزیکەى (2000000) دوو ملیۆن بەرمیلى رۆژانە.\nئەو ژمارانەى سەرەوە لە یەدەگى نەوت و گاز هەروەها لە بەرهەمهێنان، پێویستى زۆریان بەرێوەبردن، شارەزایى و پیگەیاندنى کەسانى پسپۆر هەیە، کەیسى نەوت و گاز کەیسێکى ئاڵۆزەو لە کوردستانیشدا دەیان و سەدان کیشەى بەرێوەبردن، تەکنیکى، ئابورى و چاودێرى و پاراستنى ژینگە لە چالاکیە نەوتییەکاندا بوونیان هەیە، وە هەروەها چەندین مەترسى ژینگەى، تەندروست و سەلامەتى رووبەروى ژینگەو هاولاتیان و تەکنیککارو کرێکار دەبێتەوە... بۆ ئەو مەبەستە زانکۆى چەرموو بە پێویستى زانیوەبەشى ( بەرێوەبردنى نەوت، گازو وزە) بکاتەوە، بەو هیوایەى ئەم بەشە بتوانێت بەشێک بێت لە پڕۆسەى بەرهەمهێنانى کادرى ئیدارى بەشێوازێکى زانستى و پرۆفیشناڵ لە کەیسى نەوت و گازدا.\nبۆچى ئەم کۆرسە یاخود ئەم بەشە؟\nلەم کۆرسەدا خوێندکار دەرفەتى فێربوونى هەموو ئەو پرۆسانەى هەیە کە لەپشت سەرکەوتنى پرۆسەى بەرێوەبردنى سێکتەرى ووزەوەن لەسەدەى (21)دا، ئەمە جگەلەوەى خوێندکار لەهەموو ئەو مەترسیانەش تێدەگات کە رەنگە لەو پرۆسەیەدا رووبدەن. خوێندکار لەم کۆرسەدا دەرفەتى گەشەپێکردنى زانییاریە پێویستەکانى دەبێت کە لە داهاتودا لە پیشەکەیدا لەگەڵ (کۆمپانیاى بیانى، ناوخۆى نەوت و گاز و ووزە یاخود لە دامەزراوەکانى وەزارەتى سامانە سروشتییەکاندا) پێویستى پێى دەبێت.\nهەروەها دەرچوانى ئەم بەشە لەداهاتوودا دەتوانرێت سوود لە تواناکانیان وەربگیرێت لە بوارەکان( راوێژکارى لە سێکتەرەکانى ووزە، کارکردن لە دامەزراوە جیاوازەکانى وەزارەتى سامانە سروشتییەکان، بانک و نوێنەرایەتى کردن لە سێکتەرەجیاوازەکانى ووزە لە پەیوەندییە کوردستانییەکانى ووزە لەگەڵ کۆمپانیاو حکومەتە بیانییەکاندا، خوێندکاران و دەرچوانى ئەم بەشە دەتوانن ببنە ئەندام لە رێکخراوەکانى تایبەت بەووزە چ رێکخراوە جیهانییەکان بێت یاخود رێکخراوى ناوخۆى کە پێویستە لە داهاتویەکى نزیکدا دابمەزرێندرێت، دەتوانرێت سوود لەتواناو شارەزاییەکانى دەرچوانى ئەم کۆرسە وەربگیرێت بۆ بەرێوەبردنى کۆمپانیا کوردستانییەکانى نەوت لە بوارەکانى ( گەران و پشکنین، بەرهەمهێنان، گواستنەوە و بەبازارکردنى نەوتى کوردستان) کە لەیاساى نەوت و گازى کوردستاندا ئاماژەى پێکراوەو پێویستە لەداهاتویەکى نزیکدا دابمەزرێندرێت.\nهەموو ئەو دەرفەتانە کە بۆ خوێندکاران و دورچوانى ئەم بەشە دەرەخسێت لە کاتى پرۆسەى خوێندن و دواى دەرچوونیان ئاماژەیەکى گرنگە لەسەرکەوتنى ئەم بەشە لە ئەگەرى کردنەوەى لە زانکۆى چەرموودا. ئەمە جگە لەوەى قازانجێکى زۆر بە ئابورى کوردستان و دەرچوانیش دەگەیەنێت و دەرفەتى دەستکەوتنى کاریان ئاسان دەبێت.\nخوێندکار چى دەخوێنێت لەساڵانى خوێندندا؟\nلەساڵى یەکەمى خوێندندا سەرنج لەسەر ناساندنى پیشەسازى نەوت و گازو بنەما گشتییەکانى بەرێوەبردن و ووزە، ئەمە جگەلەوەى کۆردۆلجى و وانەى کۆمپیوتەرو گفتوگۆى زانستى بەشیکى تردەبن لە وانەکانى ئەم قۆناغە.\nلە ساڵى دووەمى خوێندنداسەرنج لەسەر سەرچاوەکانى نەوت و گازو بەکارهێنانیانە لە جیهاندا، هەروەها ناساندنى شێوازەکانى بەرهەمهێنانى کارەباو وزەو هەروەها باشتر تیگەیشتن لە ژینگەى ئابوورى و بازرگانییە.\nلەساڵى دووەم خوێندندا دەرفەتى خۆ ئامادەکارى دەرەخسێندرێت بۆ خوێندکار هەتاوەکو بوانێت شیکارى بکات لە بوارەکانى تەکنۆلۆجیاى پیترۆڵ و بەراوردکارى بکات لەنێوان سەرچاوەکانى ووزە( هایدرۆکاربۆن، سەرچاوە تازەبووەکان و تازە نەبووەکان). هەروەها کۆکردنەوەى زانیارى و تێگەیشتن لە گۆرانکارى و بەرەوپێشچونەکان لەبەرێوەبردنى ئابوورى ووزەى جیهان و، تواناى درککردن و نرخاندنى ئەو مەترسى و کارەساتانەى کە ئەگەرى روودانیان هەیە لە چالاکیەکانى نەوت و گازداو ئامادەکارى و کۆنترۆلکردنیان و دارشتنى پلانى پێشوەختەى زانستى... هەروەها خوێندکار دەرفەتى دەبێت بۆ گەشپێدانى شارەزاى کەسى لەگەڵ ئەو پێداویستیانەى بۆ ئاسایش و سەرکەوتنى پرۆسەى پیشەسازى لەشوێنى کاردا.\nلەساڵى کۆتایدا خوێندکار دەتوانێت بگەرێت بەدواى سەرچاوە گشتییەکانى بازارى ووزەدا، گۆرانکاریە ئاوو هەوایەکان و پەیوەستەگى پیشەسازى نەوت وگاز پێوەى، هەروەها سەرچاوە گشتییەکانى بەریوەبردنى نەوت وگاز. هەڵبژاردن و کارکردن لەسەر ناونیشانێکى زانستى بۆ پرۆژەى دەرچوون کاریکى ترى سەرەکى خویندکار دەبێت، خوێندکار دەرفەتى دەبێت بۆ بایەخدان بەتەندروستى و سەلامەتى بەشێوەى پرۆفیشناڵانەو هەروەها بەشداریکردن لە چالاکییە کۆمەلایەتییەکان لەبەرێوەبردن و ئەندازیارى نەوت.


چیرۆکه‌كا ناخ هه‌ژين يا ژنه‌كا رزگاربوويا ئێزدى - رۆژناما بنگەهێ لالش\nالتاريخ: ئاب 01, 2020\nکە چوومە ماڵی، لەژێر چادرێرێک بە دەستەکانی هەردوو قاچی لە باوەش گرتبوو، منی بینی، بە زەحمەت توانی لە جێگای خۆی هەستێ. سڵاوم لێ کرد و دەستیم ماچ کرد، گوتی: “باشە هیچ پیاوێکت لەگەڵ خۆت نەهێناوە. شەرم دەکەم لەبەردەم پیاوەکان قسەت بۆ بکەم”.\nکاتێک هەندێ قسەمان کرد و حاڵی ئەوم بینی، پەشیمان بوومەوە لەوەی، کە ژیانی ژێر دەسەڵاتی دەوڵەتی ئیسلامی لە عێراق و شام (داعش)ی پێ بگێڕمەوە. پێیم گوت، من تەنیا بۆ سەردان هاتووم، ویستم ئێوە ژنە ئازاکان ببینم، کە بەرگەی دڕندەیی رەفتارەکانی ئەوانتان گرتووە.\nبەپێکەنینەوە گوتی: “حاڵم زۆر خراپ دیارە”؟ گوتم: “نا، ئەگەر من بوومایە نەمدەتوانی وەکوو تۆ ئازا بم، بەدڵنیاییەوە، بەڵام نامەوێ ماندووترت بکەم”.\nزەینەب گوتی: “لەڕاستیدا من بە گێڕانەوەی دەڕۆمەوە ناو رووداوەکان، ئەگەرچی زۆر زەحمەتە، بەڵام بۆ هەموو کەسی دەگێڕمەوە، تا بزانن چییان بەسەر ئێمە هێناوە”.\nزەینەب تەمەنی ٥٥ساڵە. دایکی پێنج منداڵە، ئەو نازانێ منداڵەکانی لە کوێن، چونکە لە کاتی دەستگیرکردنیان لەلایەن چەکدارانی داعشەوە، لە یەکتریان دابڕیون. دوای ئەوە ئاگایان لە حاڵی یەکتر نەماوە، بە بێتاقەتییەوە دەڵێت، لەوانەیە\nلە ژیانیشدا نەمابن (دوای ماوەیەک بێدەنگبوون)، کاتێک دەکەویە بەردەستی داعش رۆژی سەد جار ئاواتی مەرگ دەخوازی، بەڕاستی مەرگ لە ژیانی ژێر دەسەڵاتی ئەوان ئارامترە.\nزەینەب خەڵکی شنگالە، لە ٣-٨-٢٠١٤، کاتێک داعش هێرش دەکاتە سەر شنگال، ئەوان دەیانەوێ رابکەن، بەڵام لە رێگا دەستگیر دەکرێن: “کاتێک داعش هێرشی هێنا، ئێمە ویستمان رابکەین، خێزانی من و خەڵكی گەڕەک و هەندێ خزم پێکەوە بووین. لەنزیک (قەبائیل) داعشەکان ئێمەیان دەستگیر کرد”.\nزەینەب دەڵێت، ئەوەی منی سەرسام و خەفەتبارتر کرد، بینینی عەرەبەکانی هاوسێ و دۆستمان بوون، وەکوو چاوساغی داعش: “کاتێک ئێمەیان دەستگیر کرد، هەندێ پیاوی عەرەبم بینی، کە چەندین ساڵە لەگەڵ ئێمە، لە گەڕەک و کۆڵان و سەرسفرەکانمانن! تووشی سەرسوڕمان بووم. بەڕاستی چۆن ئەوانە دەیانەوێ ئێمە بدەنە دەستی بکوژان و تیرۆریستان؟”.\nزەینەب لەگەڵ گێڕانەوە زۆر ماندوو دەبوو، جگەرەیەکی دادەگیرساند و تا تەواو دەبوو، وەک کەسێکی سڕ هیچی نەدەگوت، تەنیا ئاو دەخزایە چاوەکانی.\nدوو رۆژ دوای دەستگیرکردنیان لە قوتابخانەیەکدا، کاتێک (ئافرەتی گەنج و بەتەمەن، جوان، منداڵدار و بێ منداڵ، سەڵت و خێزاندار) جیا دەکرێنەوە، زەینەب لە کچەکانی دادەبڕێت و تا ئێستا نەیبینیونەتەوە. هەمان رۆژی دەستگیرکردنیشیان، کوڕەکانیشی لەوان جیا دەکرێنەوە.\nزەینەب دەڵێت: “کاتێک ئافرەتەکانیان لە یەکتر جیا دەکردینەوە، هەبوو دایک لە منداڵ، کچ لە دایکی، دەتگوت رۆژی حەشرە، قیژەقیژی ژن و منداڵ دارودیواری بەدەنگ دەهێنا، ئەوانەی دەیانبردن بە راکێشان بەدوای خۆیاندا رایاندەکێشان، منداڵ هەبوو دامێنی دایکی دەگرت و لێی جیا نەدەبووەوە، منداڵێک کاتێك دایکیان برد، ئەوەندە گریا تا بێهۆش بوو”.\nئافرەتانی رزگاربووی دەستی داعش، پێویستیان بە چاودێری پسپۆڕ و رێنماییکاری دەروونییە، تا بتوانن بگەڕێنەوە بۆ ژیان، بەڵام بەهۆی شەڕی داعش و فشارەکانی حکوومەتی ناوەندی، حکوومەتی هەرێم وەکوو پێویست نەیتوانیوە ئەم کارە پێویستانە بکات، لە کەمپێکدا تەنیا بنکەیەکی تەندروستی و دوو دکتۆری دەروونیی لێیە، کە بەراورد بە دۆخی ئەوان زۆر کەمە، هاوکات حکوومەتی عێراق هیچ جۆرە هاوکارییەکی پێشکەشی ئێزدییەکان نەکردووە، لەکاتێکدا لە رووی ئیدارەوە سەر بە حکوومەتی ناوەندین.\nزەینەب لەگەڵ ژنانی هاوتەمەنی، ماوەیەک دەبرێنە (قزل قیوە) لەوێ لە خانوویەک جێگیر دەکرێن. بێ ئاو و نان و کارەبا. ئەو دەڵێت، ئەگەر بیانویستایە زۆر ئازاری یەکێک بدەن، بێ خواردنیان دەکرد و کارەبایان لەسەر دەبڕی.\nدوای مانگێک لەگەڵ چەند ژنێک دەگوازرێتەوە بۆ سووریا، لەوێ بازرگانێک، کە کڕین و فرۆشتن بە ژنانی ئێزدییەوە دەکات، دەیانکڕێت: “لە سووریا لە باخێکی گەورە رایانگرتین، رۆژانە داعشەکان دەهاتن سەیریان دەکردین، ئەگەر ژنێکیان بە دڵ بوایە دەیانبرد، یەکێك هات بە منی گوت، تۆ ناشیرینی، مەگەر بۆ خزمەتکردنی موجاهیدەکان بەکەڵک بێی، ئینجا رۆیشت. بۆ رۆژی دوایی پیاوێک هات من و چوار ژنی تری کڕی و لەگەڵ خۆی بردمانی”.\nزەینەب پێی وایە، کە ئەو پیاوە بۆ خزمەت و کاری خۆی دەیانبات، نەیزانیوە بازرگانە: “کاتێک ئێمەی بردە قاعەیەکی گەورە، بینیمان زیاتر لە ٥٠ ژنی لێ بوو، هەمووی ئێزدی بوون و هەندێکمان دەناسین، بەڵام کەس نەیدەوێرا لەگەڵ کەس قسە بکات، پیاوەکە گوتی خۆتان بشۆن، تا بەیانی هەمووتان پاکوخاوێن بن”.\nگوتیشی، بۆ رۆژی دواتر داعشێک دێت پێیان دەڵێت، کە خۆیان ئارایشت بکەن و خۆیان جوان بکەن: “هەندێ لە ژنە گەنجەکان نەیانکرد، داعشەکەی ئێمەی کڕیبوو، هات بە سۆندە بەربووە گیانی هەموومان و گوتی: “ئەوەی خۆی جوان نەکات و خۆی نەگۆڕێت دەیکوژم، من ئێوەم کڕیوە و دەتوانن هەموو شتێکتان لێ بکەم، بۆیە هەندێ لە ژنەکان لە ترسان هەستان ئارایشتیان کرد و ئەو جلانەیان لەبەر كرد كە داعشەكو بۆی هێنابوون، هەموومانیان بردە حەوشەیەکی گەورە، لەوێ بە ریز وەستاندیانین، کۆمەڵێک داعشی دیکە بۆ کڕینی ئێمە هاتبوون، بە (یا شێخ!) بانگی داعشە بازرگانەکەیان دەکرد”.\nزەینەب دەڵێت، لە یەکەم رۆژی دەستگیرکردنمانەوە پێم وابوو رۆژانی لەوە ناخۆشتر نابینم، بەڵام: “پیاوێک من و دوو ژنی دیکەی کڕی. ئێمەی بردە قاتی سەرەوەی بارەگایەکی داعش، گوتی: “دەبێ خزمەتی هەموو ئەو موجاهیدانە بکەن و ئێرە پاک بکەنەوە و خواردن دروست بکەن، بەڵام ئەرکی سەرەکیتان خزمەتی ئەبوو ئەحمەدە”.\nبەپێی قسەی زەینەب، ئەبوو ئەحمەد پیاوێکی کەمئەندامی سەر کورسی بووە و لە شەڕێک قاچ و دەستێكی پەڕیوە. برای ئەو داعشە بووە، کە ئەوان ی کڕیوە: “ئەبوو ئەحمەد گەنج نەبوو، بەڵام وەک هەرزەکار قسەی لەگەڵ ئێمە دەکرد، بیانووی پێ دەگرتین، رۆژێک برنجم لێ نا و بۆم برد، گوتی خۆت بیکە دەممەوە، من بە کەوچک دەمدایە، بەڵام کە تێری خوارد بە تەنیا دەستەکەی هەیبوو، پاشماوەی قاپە برنجەکەی بەسەرمدا کرد، گوتی: “ئەو چێشتە خۆش نەبوو”.\nرەفتارێکی دیکەی ئەبوو ئەحمەد، کە بۆ زەینەب سەیر بووە ئەوە بووە، کە “زۆرجار بانگی دەکردین و دەیگوت دەبێ هەمووتان لەبەر چاوی من خۆتان رووت بکەنەوە، ئێمە پێمان دەگوت، وەکوو خوشک یان دایکی تۆ واین، میهرەبان بە لەگەڵمان، ئەو دەیگوت ئێوە جاریەی منن، دەتوانم هەرچۆن بمەوێ لێتان بخوازم”.\nزەینەب، ژیانی ژێر دەسەڵاتی دەوڵەتەکەی داعش بە جەهەننەمێکی راستی وەسف دەکات و دەڵێت: “ئەو جەهەننەمەی ئەوان باسی دەکەن، لەسەر زەوی بۆ ئێمەیان دروست کرد، ئەبوو ئەحمەد دەستدریژیی دەكردینە سەر بە دەست و قاچێكەوە لێشی دەداین و خزمەتی دە چەکداریشیان پێ دەکردین، هەروەها بەردەوام سووکایەتییان پێ دەکردین و جنێویان بە ئایین و رەچەڵەکی ئێمە دەدا”.\nزەینەب، باس لەوە دەکات، کە هەر کاتێك ئەبوو ئەحمەد بێتاقەت دەبوو، داوای دەکرد دەرمانەکانی بۆ ببەم، حەبێکی دەخوارد، پێنج شەش سەعات پێی دەخەوت: “دوای ماوەیەک زانیم ئەو حەبە خەوی لێ دەخات، بۆیە رۆژێک، کە حەبەکەی خوارد مۆبایلەکەیم لێ دزی و تەلەفۆنم بۆ دراوسێیەکمان کرد، دواتر رۆژانە، کە دەخەوت پەیوەندیم لەگەڵ کەسوکارم دەکرد، تا کەسێکیان دۆزییەوە من بە پارە بەرێتەوە”.\nدوای ئەوە زەینەب حەبەکە بۆ ئەبوو ئەحمەد دەکاتە ناو خواردن و دوای نیوەڕۆیەک دەڵاڵەکە دێت دەیبات، تا دەگاتەوە سنووری پێشمەرگە و رزگاری دەبێت.\nالسابق: بنگه‌هێ لالش مژارەکێ ڤەکری لدۆر جەژنا چلێ هاڤینێ گێرا\nالتالى: په‌یاما سه‌رۆكێ هه‌رێما كوردستانێ بۆ جه‌ژنا چلێ هاڤينێ یا ئێزدیان


له حكوومه‌تی ئیسلامیدا گیانی خه‌ڵك بایه‌خی نییه و نرخی قه‌بر گرانه\nفوریه 12, 2022 8\nده‌سه‌ڵاتی ئیسلامی یه‌كێك له گه‌نده‌ڵترین و ناكارامه‌ترین سیستمه سیاسی و حكوومه‌تییه‌كانی جیهانه كه نه‌ته‌نیا ناتوانێ خزمه‌تگوزاریی پێویست و سه‌ره‌تایی بۆ خه‌ڵك دابین بكات، به‌ڵكوو ته‌نانه‌ت مردن و كفن و ده‌فنی به‌شێكی به‌رین له خه‌ڵكیشی كردووه‌ته كێشه‌یه‌كی گه‌وره‌ی ماڵی و ڕووحی.\nبه‌پێی ڕاپۆرتی وێبسایتی “مه‌یدان” شاره‌داریی تاران له گه‌ڵاڵه‌ی بوودجه‌ی ١٤٠١دا پێشنیاری داوه كه نرخی قه‌بری هه‌ڵكه‌وتوو له پارچه زه‌وییه‌كانی یه‌ك تا ١١٢ی “به‌هه‌شتی زه‌هرا” بۆ ناشتنی هه‌ر ته‌رمێك یان زیادكردنی هه‌ر ته‌به‌قه‌یه‌ك به قه‌بری ٣٠ ساڵه و یان ٣٠ ساڵه بۆ سه‌رێ، به ڕێژه‌ی ١٠ له‌سه‌د زیاد بكرێت. هه‌ر به‌م نیسبه‌ته له شوێنه‌كانی تریش نرخی قه‌بر تا ٢٥ له‌سه‌د بچێته سه‌رێ. هه‌روه‌ها باقیی خزمه‌تگوزارییه‌كان له به‌هه‌شتی زه‌هرا له ئه‌گه‌ری ڕه‌زامه‌ندیی شۆرای شار و په‌سندكردنی فه‌رمانداری به ڕێژه‌ی ٢٥ له‌سه‌د له‌چاو ساڵی ١٤٠٠ ده‌چێته سه‌رێ.\nمانگی ڕابردوو “سه‌عید غه‌زه‌نفه‌ری”، به‌ڕێوه‌به‌ری گشتیی سازمانی به‌هه‌شتی زه‌هرا، فرۆشتنی گۆڕستانی بنه‌ماڵه‌یی له‌م سازمانه‌دا ته‌ئید كردبوو و وتبووی كه “گۆڕستانی بنه‌ماڵه‌یی به ٣٠ قه‌بره‌وه به قیمه‌تی ٧٥٠ ملیۆن تمه‌ن و گۆڕستانێك به ٤٠ تا ٥٠ قه‌بره‌وه به قیمه‌تی یه‌ك ملیارد و ٢٠٠ ملیۆن تمه‌ن ده‌فرۆشرێت”.\nچوونه‌سه‌ره‌وه‌ی نرخی قه‌بر له حاڵێكدایه كه به‌پێی ئه‌و ڕه‌قه‌مانه‌ی كه شۆرای شاری تاران له ساڵی ١٣٩٧ سه‌باره‌ت به به‌های خزمه‌تگوزاریی له سازمانی به‌هه‌شتی زه‌هرا په‌سندی كردووه، كفن و ده‌فن نزیكه‌ی ٥ ملیۆن تمه‌ن بۆ خه‌ڵك خه‌رج هه‌ڵده‌گرێت كه ئه‌وه له ماوه‌ی ئه‌م ساڵانه‌دا چووه‌ته سه‌رێ.\nگرانی و كه‌مبوونی پێداویستییه‌كانی ژیانی خه‌ڵك به‌تایبه‌ت ده‌رمان، له باروودۆخێكدا كه نه‌خۆشیی كۆرۆنا له ئێران هێشتا مه‌ترسییه‌كی جیددییه دژبه سڵامه‌تی خه‌ڵك، ملیۆنان كه‌س له خه‌ڵكی بێبه‌ش و زه‌حمه‌تكێشی له‌گه‌ڵ گوشارێكی كه‌مه‌رشكێن به‌ره‌وڕوو كردووه‌ته‌وه.\nكاتێك كه هێلكه و په‌تاته ده‌بنه كاڵای لوكس و گران و ماسی، گۆشت، مریشك، میوه و سه‌وزیی تازه له سه‌ر سفره‌ی خه‌ڵك نامێنێت و یان كه‌م و كه‌متر ده‌بێته‌وه، له وه‌ها باروودۆخێكدا خه‌رجی كفن و ده‌فن و مردنیش بووه‌ته كێشه‌یه‌كی جیددی بۆ بنه‌ماڵه‌كان. گرانیی ده‌رمان، هه‌زینه‌ی له‌سه‌رێی پزیشكی و ده‌وای نه‌خۆشه‌كان و له نیهایه‌تدا گرانیی قیمه‌تی مه‌رگ له‌ناو حكوومه‌تی ئسیلامیدا، ڕسواییه‌كی به‌ته‌واو مانای ده‌سه‌ڵاتدارانی كۆنه‌په‌رستی كۆماری ئیسلامییه.\nبۆشایی چینایه‌تی له ئێران بووه‌ته ده‌ره‌یه‌كی هێده قووڵ كه ته‌نانه‌ت مردووه‌كانیش ده‌خاته پێگه‌یه‌كی چینایه‌تیی جیاوازه‌وه. وێبسایتی ئێقساد ئانلاین نووسیوه‌یه‌تی كه: هه‌زینه‌ی مه‌رگی یه‌ك كه‌س له باكووری تاران به‌رابه‌ره له‌گه‌ڵ نیوه‌ی ژیانی بنه‌ماڵه‌یه‌ك له باشووری ئه‌م شاره. ئیتر ناكرێ ئه‌و ئیدیعایه بكرێت كه ساتی مه‌رگ و له‌دایكبوونی هه‌موو ئینسانه‌كان یه‌كسانه. له‌م ڕۆژانه‌دا ٧ ملیۆن تمه‌ن، خۆشبینانه‌ترین هه‌زینه‌یه‌كه كه ده‌كرێ بۆ به‌ڕێوه‌بردنی ڕێوڕه‌سمێكی به‌خاك سپاردنی ساده له‌به‌رچاو بگرێت و له به‌رامبه‌ریشدا لانیكه‌می هه‌زینه‌ی ڕێوڕه‌سمێكی شیك له باكووری تاران، به لێكدانه‌وه‌یه‌كی خێرا، به بێ به‌گوڵ ڕازاندنه‌وه و چه‌ند جۆر شام، ده‌بێته ٦٠ ملیۆن تمه‌ن.\nله ئێرانی ژێر ده‌سه‌ڵاتی ڕژیمی ئیسلامی له‌م ڕۆژانه‌دا نه ته‌نیا ژیان كردن سه‌خت بووه‌ته‌وه، به‌ڵكوو مردنیش كارێكی ئاسان نییه. ئاخونده‌كانی حكوومه‌ت و فه‌رمانده‌كانی سپا ئه‌گه‌ر بمرن یان بكوژرێن، ده‌بنه خاوه‌ن مه‌زارگه‌ی لوكس و ملیاردی و ئاڵقه‌ی نزیك به ده‌سه‌ڵات و ڕانتخۆره‌كان مه‌زارگه‌ی چه‌ند ملیاردی ته‌نانه‌ت له شوێنه خۆش ئاو و هه‌واكان به‌گشت ئیمكاناته‌وه بۆ ئه‌وانه‌ی سه‌ردانی ده‌كه‌ن، دروست ده‌كات. ئه‌وانه‌ی كه له‌م جیهانه‌دا خۆشبژێو بوون، مردنێكی ئه‌شرافی تریشیان هه‌یه. به‌ڵام ئه‌وانه‌ی كه له سه‌ختی ژیان په‌نایان بردووه‌ته مه‌رگ، له خه‌می خه‌رجییه‌كانی مردن ده‌بێت بۆ كوێ بڕۆن؟\nئه‌م باروودۆخه له‌مه زیاتر ته‌حه‌مول ناكرێت و ئه‌م ڕاستییه‌ش سه‌رانی ڕژیم به باشی ده‌یزانن. ئه‌وانه‌ی كه به ڕواڵه‌ت ده‌ست ده‌ده‌نه هێز نواندن، به نهێنی و له داڵانه‌كانی ده‌سه‌ڵاتدا قسه له سه‌ر بێ بنه‌ما بوونی حكوومه‌ت، ناڕه‌زایه‌تی به‌رین، ته‌قینه‌وه‌ی نزیكی سیاسی و كۆمه‌ڵایه‌تی ده‌كه‌ن و كابووسی ڕووخانی ده‌سه‌ڵاتی كۆماری ئیسلامی له لایه‌ن خه‌ڵكه‌وه ده‌بینن. له به‌ڵگه‌یه‌كی “یه‌كجار نهێنی” له كۆبوونه‌وه‌یه‌كی سه‌رانی ڕژیم كه له‌م دوایانه درزی كردووه‌ته ده‌رێ، باس له‌وه كراوه كه:” كۆمه‌ڵگا له حاڵه‌تی ته‌قینه‌وه‌ی ژێر پێستی دایه”. له‌م ڕاپۆرته‌دا كه ده‌گه‌ڕێته‌وه بۆ دوو مانگی پێشوو هه‌روه‌ها وتراوه كه :” له ساڵی ١٤٠٠ كۆبوونه‌وه ناڕه‌زایه‌تیه‌كان له‌چاو ساڵی ٩٩ لانیكه‌م دوو هێنده بووه‌ته‌وه و ژماره‌ی به‌شداربووان له‌م كۆبوونه‌وانه ٩٨ له‌سه‌د زیادیان كردووه. ناڕه‌زایه‌تی و نه‌فره‌تی ڕه‌وای خه‌ڵك له ڕژیمی ئیسلامی هه‌روه‌ها گه‌نده‌ڵی و دیكتاتۆریی ئه‌م ده‌سه‌ڵاته به‌شێكی به‌رینی خه‌ڵك به‌ره‌و ڕووبه‌ڕووبوونه‌وه‌ی ڕاسته‌وخۆ له‌گه‌ڵ ڕژیم بردووه. هیچ ئاستێك له توندوتیژی و به‌ڕبه‌ڕیه‌تی ڕژیمی ئیسلامی، ناتوانێ به‌ربه شه‌پۆلی جه‌ماوه‌ری ملیۆنی خه‌ڵكی تینووی ئازادی بگرێت كه خوازیاری ڕزگاری له هه‌ژاری و زوڵم و چه‌وسانه‌وه‌ن. ئه‌م شه‌پۆله دره‌نگ یان زوو وه‌حه‌ره‌كه‌ت ده‌كه‌وێت.


كابینەی (پارتی و یه‌كێتی و گۆڕان ) .. لە كوردستانێكی بەهێزەوه بۆ ئابورییەكی داڕماو .\nهەواڵی / 11/7/2020 92 جار بینراوە\nشه‌ن پرێس : دره‌و\nكابینەی سێقۆڵی (پارتی+یەكێتی+ گۆڕان) تەمەنی گەیشتە ساڵێك، دروشمی "كوردستانێكی بەهێز" ئابورییەكی داڕماو و سەروەرییەكی پێشێلكراوی بەدیهێناوە، یەكێتی لە حكومەت دەسەڵاتە‌و لە حزب ئۆپزسیۆن، بزوتنەوەی گۆڕانیش ئەمڕۆ مۆڵەتە یەك ساڵییەكەی بۆ كشانەوە كۆتایی هات‌و پەیمانی بۆ مانەوە لەناو حكومەت نوێ كردەوە‌و پاڵپشتی بۆ تیمەكەی لە حكومەت راگەیاند، دیمەنی حكومەتی هەرێم دوای ساڵێك لە سوێندخواردنی لەم راپۆرتەدا.\nساڵێك دوای سوێندەكە !\nساڵێك بەسەر سوێندخواردنی كابینەی نۆیەمی حكومەتی هەرێمی كوردستان بە سەرۆكایەتی مەسرور بارزانی تێدەپەڕێت.\nرۆژی 10ی تەموزی ساڵی رابردوو، كابینەی نۆیەم لەبەردەم پەرلەمانی كوردستاندا متمانەی وەرگرت، كابینەكە سێقۆڵییە (پارتی دیموكراتی كوردستان‌و یەكێتی نیشتمانی كوردستان‌و بزوتنەوەی گۆڕان) پێكەوە پێكیانهێناوە، ئەم كابینەیە لە یەكەم ساڵی تەمەنیدا روبەڕووی قەیرانێكی گەورەی دارایی بووەتەوە، قەیرانەكە سێ رەهەندی هەیە، دوانیان جیهانی‌و یەكێكیان ناوخۆییە:\n• بڵاوبونەوەی ڤایرۆسی كۆرۆنا\n• داڕمانی نرخی نەوت\n• گۆڕینی حكومەت لە عێراق\nئەم سێ گۆڕانكارییە كاریگەری گەورەیان لەسەر داهاتەكانی حكومەت بەجێهێشت، دابەزینی نرخی نەوت لە (50) دۆلارەوە بۆ (20) دۆلار، لەسەرەتای قەیرانەكەوە داهاتی نەوتی هەرێمی لە (295 ملیۆن) دۆلاری مانگانەوە كرد بە (30 ملیۆن) دۆلار (لێرەدا مەبەست لە داهاتی نەوت تەنیا ئەو ئەو داهاتەیە كە دەچێتە خەزێنەی وەزارەتی داراییەوە)، بەڵام بەمدواییە كە نرخی نەوت بۆ سەرو (40) دۆلار بەرزبووەوە، بەپێی زانیارییەكانی (درەو) بۆ ئەم مانگانە داهاتی نەوت زیادی كردووە.\nبڵاوبونەوەی كۆرۆناو رێوشوێنەكانی خۆپارێزی لە ڤایرۆسەكەش، لەسەرەتای قەیرانەكەوە داهاتی ناوخۆی لە (270 ملیار) دیناری مانگانەوە كرد بە (30 ملیار) دینار، بەڵام ئێستا كە كەرەنتینەی تەواوەتی لە هەرێمی كوردستان هەڵگیراوە، داهاتی ناوخۆ بۆ نزیكەی (100 ملیار) دیناری مانگانە زیادی كردووە.\nگۆڕینی كابینەی حكومەت لە عێراق كە پێشتر عادل عەبدولمەهدی سەرۆكایەتی دەكرد، ئاڵنگارییەكی تر بوو كە روبەڕووی حكومەتی هەرێم بووەوە، عەبدولمەهدی لە كۆتایی ماوەی سەرۆكایەتییەكەیدا ناردنی بەشە موچەی هەرێمی كوردستانی راگرت كە مانگانە (453 ملیار) دیناربوو، ئەمە هەڕەشەیەكی گەورەی لەسەر داهاتەكانی حكومەت دروستكرد، كابینەی مستەفا كازمی كە دەستبەكاربوو، لەدوای دەستبەكاربونیەوە بۆ یەك مانگ بڕی (400 ملیار) دیناری بۆ حكومەتی هەرێم ناردووە، ئەمەش بەمەرجی ئەوەی هەرێمی كوردستان رێككەوتنێكی گشتگیر لەبارەی نەوت‌و بودجەوە لەگەڵ بەغداد ئیمزا بكات، ئەم رێككەوتنەش تائێستا ئیمزا نەكراوە‌و چارەنوسی بەشە بودجەی هەرێم لە عێراق بەنادیاری ماوەتەوە.\nحكومەتی سێقۆڵی (پارتی‌و یەكێتی‌و گۆڕان) لە فەرهەنگی سیاسیدا بە "ترۆیكا" ناودەبرێت واتە گالیسكەیەك كە سێ ئەسپ پێكەوە رایبكێشن، دوای ساڵێك لە دەستبەكاربوونی حكومەت، هێشتا ئەسپەكان بەتەواوەتی لەبارەی راكێشانی گالیسكەكەوە كۆك‌و تەبا نین.\nیەكەم: پارتی لە حكومەت\nسەرۆكایەتی كابینەی نۆیەمی حكومەتی هەرێم لای پارتییە، لەناو پارتیشدا مەسرور بارزانی كوڕی مەسعود بارزانی سەرۆكی پارتی پۆستەكە بەڕێوەدەبات، وەكو حزب پارتی توانای راوەستانی لەبەرامبەر مەسرور بارزانی نەبووە، بەهێزیی مەسرور بارزانی كۆتایی بە رۆڵی مەكتەبی سیاسی پارتی هێنا، ئێستا لایەنە بەشدارەكانی حكومەت (یەكێتی‌و گۆڕان) قسەو ناڕەزایەتییەكانیان لەڕێگەی تیمەكانیانەوە لە حكومەت بە مەسرور بارزانی دەگەیەنن نەك مەكتەبی سیاسی پارتی، ئەمە لەكاتێكدایە پێشتر رێككەوتنی پێكهێنانی حكومەتیان لەگەڵ مەكتەبی سیاسی پارتی واژۆ كردووە.\nبەهێزیی مەسرور بارزانی لەڕووی دەسەڵاتەوە لەناو پارتی، تەنیا مەكتەب سیاسی حزبی سڕنەكردووە، بەڵكو كۆتایی بە رۆڵی نێچیرڤان بارزانیش هێناوە كە ئێستا سەرۆكایەتی هەرێمە‌و پێشتریش ماوەی (17 ساڵ) پۆستی سەرۆكی حكومەتی بەدەستەوە بووە.\nكابینەی نۆیەم لە (21) وەزارەت پێكدێت، لەم ژمارەیە (8) وەزارەت بە فەرمی لای پارتییە، ئەمە جگە لە پۆستی وەزارەتی سامانە سروشتییەكان كە تائێستا پارتی پڕنەكردوەتەوە، كەمینە نەتەوەكان لە كابینەكەدا (2) پۆستی وزاریی‌و حزبی سۆسیالیست دیموكراتی كوردستانیش پۆستێكی وزاری وەرگرتووە كە پارتی كاندیدەكانی دیاریكردووە، لەپاڵ ئەمەدا سەرۆكی دیوانی ئەنجومەنی وەزیران‌و وتەبێژی حكومەتیش هەر لای پارتییە، ئەمە جگە لە پۆستەكانی تری ناو حكومەت‌و وەزارەتەكان.\nپارتی بەتایبەتیش مەسعود بارزانی سەرۆكی پارتی، هەموو توانای خۆیان بۆ سەرخستنی مەسرور بارزانی لە پۆستی سەرۆكی حكومەت خستوەتەگەڕو چارەنوسی حزبەكەیان بەوەوە بەستوەتەوە، جگە لە چەند دەنگێكی كەم كە لەژێر پەردەوە ناڕەزایەتی دەردەبڕن‌و كەسانی نزیكن لە نێچیرڤان بارزانی، هیچ جۆرە ناڕەزایەتییەك لەناو پارتی بەرامبەر بە مەسرور بارزانی بەدی ناكرێت.\nدووەم: یەكێتی لە حكومەت\nیەكێتی وەكو لایەنێكی سەرەكی پێكهێنەری حكومەت ناڕازییە لەئەدای حكومەت، كێشەی سەرەكی یەكێتی لە كابینەی نۆیەمدا ئەوكاتە دەستیپێكرد كە پارتی رێككەوتنی پێكهێنانی حكومەتی بۆ پڕكردنەوەی پۆستی پارێزگاری كەركوك لە بەرژەوەندی یەكێتی جێبەجێ نەكرد.\nبەڵام بەشێكی ناڕەزایەتییەكەی یەكێتی پەیوەندی بە ئاڵۆزی پەیوەندییەكانیەوە هەیە لەگەڵ پارتیدا، سەرۆكی پارتی تائێستا بەفەرمی دانی بە ئەنجامی كۆنگرەی چوارەمی یەكێتیدا نەناوە، دوای چەندین هەوڵ هێشتا مەكتەبی سیاسی هەردوو حزب نەیانتوانیوە پێكەوە كۆببنەوە، یەكێتی وەكو حزب ناڕازییە لە ئەدای كاری حكومەت، بەڵام تیمی یەكێتی لەناو حكومەت كێشەیان نییە، قوباد تاڵەبانی جێگری سەرۆكی حكومەت كە سەرۆكایەتی تیمی یەكێتی دەكات لەناو حكومەت، لەسەرەتای دەستبەكاربوونی كابینەكەوە ناڕەزایەتی هەبوو لەبارەی دەسەڵاتەكانییەوە، بەڵام مەسرور بارزانی سەرۆكی حكومەت ناڕەزایەتییەكانی چارەسەركرد، ئێستا قوباد تاڵەبانی ئەركی سەرۆكایەتی تیمی حكومەتی هەرێمی بۆ گفتوگۆ لەگەڵ بەغداد پێ سپێردراوە.\nبەرپرسانی یەكێتی دەڵێن پرسی كشانەوەیان لە حكومەت خستوەتە سەر مێزی گفتوگۆ ناوخۆییەكانیان، بەمدواییە كە حكومەت دەستكاری موچەی موچەخۆرانی كرد، لاهور شێخ جەنگی هاوسەرۆكی یەكێتی لە تویتێكدا لە تۆڕی كۆمەڵایەتی تویتەر نوسی:" ئەگەر حكومەتی هەرێم لەگەڵ بەغداد نەگاتە رێككەوتن، شەفافیەت نەبێ لە خەرجی‌و داهات، یەكێتی ناچێتە ژێر باری موچەبڕین، هەڵپەساردنی بەشداری لە پەرلەمان‌و حكومەت و هەڵبژاردنی پێشوەخت یەكێك دەبێت لەبژاردەكان".\nتائێستا حكومەتی هەرێم لەگەڵ بەغداد رێككەوتنی ئیمزا نەكردووە، پێشبینییەكان بۆ ئەوە دەچن بۆ مانگەكانی داهاتوو حكومەت رێژەی لێبڕینی موچەی فەرمانبەران لە 21%وە بۆ نزیكەی 34% زیاد بكات، ئۆفەرێكی تر تاوتوێ دەكرێت لەبارەی ئەوەی حكومەت رێژەی بڕینی موچە لە 21% زیاتر نەكات، بەڵام دابەشكردنی موچە لە 30 رۆژەوە بۆ 60 وەكو خۆی بمێنێتەوە، بەم دۆخەوە ئایا یەكێتی لە حكومەت دەكشێتەوە ؟\nكشانەوەی یەكێتی لە حكومەت ئەگەرێكی لاوازە، وا دەردەكەوێت یەكێتی كارتی كشانەوە تەنیا بۆ فشار لەسەر پارتی بەكاردەهێنێت، بەتایبەتیش كە بەمدواییە یەكێتی چەند پۆستێكی خۆی لە حكومەت پڕكردەوە لەوانە پۆستی بریكاری وەزارەتی ناوخۆ.\nتیمی یەكێتی لە حكومەت بەشداربوو لە بڕیاری كەمكردنەوەی موچەی فەرمانبەران، بۆ مانگەكانی داهاتوو كە حكومەت بەناچاری پەنا بۆ كەمكردنەوەی زیاتری موچە دەبات یاخود دابەشكردنی موچە دوادەخات، یەكێتی جارێكی تر دەكەوێتەوە بەردەم هەمان پرسیار، رەنگە كۆبونەوەی نێوان مەكتەبی سیاسی پارتی‌و یەكێتی كۆتایی بهێنێت بە ناكۆكی‌و ناڕەزایەتییەكانی یەكێتی لە ئەدای كاری حكومەت.\nكێشەی یەكێتی لەوەدا چڕبوەتەوە ئەو تیمەی كە نوێنەرایەتی حزبەكە دەكات لەناو حكومەت بەتەواوەتی دڵخوازی ئەنجامەكانی كۆنگرەی چوارەم نییە، تیمی یەكێتی بەر لە بەڕێوەچوونی كۆنگرەی چوارەمی حزبەكەیان لەناو حكومەت دەستبەكاربوون.\nهەر لەو ماوەیەدا كە پەیوەندییەكانی لەگەڵ پارتی ئاڵۆزی تێكەتووە، یەكێتی پرسی لامەركەزیەتی ئیداری‌و دارایی بۆ پارێزگای سلێمانی هێناوەتە پێشەوە، چارەنوسی ئەم پرسەش پەیوەندیدارە بە رێككەوتنی نێوان هەردوو حزبەكەوە.\nلە كابینەی نۆیەمدا كە لە (21) وەزارەت پێكدێت، یەكێتی (6) وەزارەتی هەیە، سەرباری ئەمە ژمارەیەك پۆستی تری بەركەوتووە كە تائێستا ئەو پۆستانەی پڕنەكردوەتەوە لەوانە پۆستەكانی (سەرۆكی دەستەی ناوچە كوردستانییەكانی دەرەوەی هەرێم، سەرۆكی دەستەی گەشتوگوزار، سەرۆكی دەستەی كاروباری مین).\nسێیەم: گۆڕان لە حكومەت\nبزوتنەوەی گۆڕان هەر دوای راگەیاندنی ئەنجامی هەڵبژاردنی 30ی ئەیلولی 2018ی پەرلەمانی كوردستان وەكو یەكەم لایەن كارتی بەشداریكردنی لە حكومەتی مەسرور بارزانی مسۆگەر كرد.\nبەشداریكردنی گۆڕان لە كابینەی مەسرور بارزانی دوای ئەو روداوانەی بەسەر بزوتنەوەكەدا هات لە كابینەی هەشتەمدا (دەركردنی وەزیرەكانی لە حكومەت‌و دورخستنەوەی سەرۆكی پەرلەمان)، لەناو بنكەی جەماوەری بزوتنەوەی گۆڕان هەندێك ناڕەزایەتی دروستكرد، ئەوكات بۆ هێوركردنەوەی ناڕەزایەتییەكان سەركردەكانی گۆڕان رایانگەیاند، بەمەرجی چاكسازیی بەشداری حكومەتیان كردووە‌و لەماوەی ساڵێكی تەمەنی حكومەتدا بڕیاری كۆتایی دەدەن لەبارەی مانەوەیان لە حكومەت یاخود كشانەوە.\nئەمڕۆ مۆڵەتە یەكساڵییەكەی گۆڕان كۆتایی هات، جڤاتی نیشتمانی بزوتنەوەی گۆڕان كە بەپێی دەستوری ناوخۆیی بزوتنەوەكە بەرزترین دەسەڵاتی بڕیاردانە لەناو حزبدا، بڕیاریدا بە مانەوە لە حكومەت‌و پاڵپشتی خۆی بۆ تیمەكەی لە حكومەت راگەیاند.\nرۆژی دوو شەممە جڤاتی گشتی بزوتنەوەی گۆڕان كۆبووەوە، لەو كۆبونەوەیەدا عومەر سەید عەلی رێكخەری گشتی بزوتنەوەكە وتارێكی پێشكەش كرد، تێیدا باسی لەوەكرد، روسیاو توركیا‌و ئێران پلانیان داناوە ئەزمونی هەرێمی كوردستان "كەوڵ" بكەن، هەندێك لەوانەی لەناو بزوتنەوەی گۆڕان خوازیاری ئەوەبوون گۆڕان لە حكومەت بكشێتەوە، قسەكەی رێكخەریان والێكدایەوە دەیەوێت رێگری لە هەر هەوڵ‌و بڕیارێك بكات بۆ كشانەوە لە حكومەت.\nبڕیاری مانەوەی گۆڕان لە حكومەت لەكاتێكدایە ئێستا كابینەكە كێشەی دابەشكردنی موچەی فەرمانبەرانی هەیە‌و روبەڕووی ناڕەزایەتی شەقام بوەتەوە‌و چاكسازییەكانیش هێشتا لەئاستی خواستەكانی خەڵكدا نین، بەتایبەتی پرسی شەفافیەت لە دۆسیەی نەوت وەكو سەرچاوەیەكی سەرەكی داهاتی حكومەت.\nلەسەرەتای دەستبەكاربوونی كابینەكەوە یەكێك لە كێشە سەرەكییەكانی گۆڕان لەگەڵ مەسرور بارزانی پڕكردنەوەی ئەو پۆستانە بوو كە بەپێی رێككەوتنی نێوان پارتی‌و گۆڕان لەناو حكومەت بەر گۆڕان كەوتبوون، بەمدواییە مەسرور بارزانی چوار پۆستی بریكاری وەزیری بزوتنەوەی گۆڕانی پڕكردەوە‌و ئەمە هەندێك دڵنەوایی بە سەركردەكانی گۆڕان بەخشی.\nلە كابینەی نۆیەمدا كە لە (21) وەزارەت پێكدێت، بزوتنەوەی گۆڕان (4) پۆستی وزاری وەرگرتووە، لەناویاندا پۆستی وەزیری دارایی.\nهێشتا ژمارەیەك پۆست هەن كە پشكی گۆڕانن لە حكومەت‌و پڕنەكراونەتەوە، لەوانە پۆستی یاریدەدەری سەرۆكی حكومەت بۆ كاروباری چاكسازی كە پۆستێكە پێویستی بەوەیە لەناو پەرلەمانەوە یاسای تایبەتی بۆ دەربكرێت، سەرباری ئەمە هێشتا زیاتر لە (40) پۆستی تر هەن كە بزوتنەوەی گۆڕان داوایان دەكات.\nحكومەت دوای ساڵێك\nكابینەی مەسرور بارزانی ساڵێكە دەستبەكاربووە، (4) مانگی ئەم ماوەیە لە قەیرانێكی قوڵی دارایدا بووە، لەو چوار مانگەی كە روبەڕووی قەیرانی دارایی بوەتەوە، حكومەت تەنیا دوو موچەی موچەخۆرانی دابەشكردووە، یەكێك لە موچەكانیش بەبڕینی رێژەی 21%ەوە دابەشكراوە.\nكابینەی مەسرور بارزانی لەسەرەتای دەستبەكاربونیدا دروشمی "كوردستانێكی بەهێز"ی هەڵگرت، بەڵام ئێستا كوردستان لەڕووی ئابورییەوە لاواز‌و لەڕووی سەروەریشەوە لەبەردەم هێرش‌و لەشكركێشی توركیا‌و ئێراندایە، لەسەر ئاستی ناوخۆش لایەنەكان ناكۆكن بەدیاریكراویش (پارتی‌و یەكێتی) وەكو دوو ناوچەی قەڵەمڕەویی جیاواز.\nبەڵێنی ئەنجامدانی چاكسازیش جگە لە یاسایەك بەناوی "چاكسازی لە موچە‌و دەرماڵە‌و خانەنشینی پلەباڵاكان"و چوار بڕیاری تایبەتی مەسرور بارزانی بۆ چاكسازی لە دەروازە سنورییەكان‌و باج‌و بەخشینی گومرگی كە تائێستا نەكەوتوەتە بواری جێبەجێكردن، شتێكی ئەوتۆی لێ سەوز نەبووە.\nیاسای چاكسازی لە بنەڕەتەوە بۆ رێكخستنی موچەو خانەنشینی‌و دەرماڵەكان دانراوە، حكومەت لەسەرەتای ئەم مانگەوە خستیە بواری جێبەجێكردن، بۆ ئەو قەیرانە داراییەی كە ئێستا تێیكەوتووە، یاساكە دەرفەتێكی باش بوو بۆ كابینەی مەسرور بارزانی تاوەكو لەڕێگەیەوە دەستكاری موچەی فەرمانبەران بكات، بەڵام یاساكە بۆ چاكسازی لە بوارەكانی تری وەكو كەرتی نەوت‌و داهاتەكانی ناوخۆ هیچ شتێكی تێدا نییە.\nیەكێك لە بەڵێنەكانی تری كابینەی نۆیەم "شەفافیەت" بوو، بەڵام دوای ساڵێك لە دەستبەكاربوونی حكومەت، ئەم دروشمەش لەژێر پرسیاری گەورەدایە، پەرلەمان وەكو دامەزراوەی چاودێری ئاگاداری داهات‌و خەرجییەكانی حكومەت نییە، كابینەی سیقۆڵی (پارتی‌و یەكێتی‌و گۆڕان) تائێستا یاسای بودجەیان نەناردوەتە پەرلەمان، سەرۆكی پەرلەمان‌و پەرلەمانتاران دەڵێن ئاگاداری فرۆش‌و داهاتی نەوت نین، میدیاكان زانیارییان لەبارەی داهات‌و خەرجییەكانی حكومەت بەشێوەی فەرمی ناكەوێتە بەردەست.\nسەرباری ئەمانە هێشتا مەسرور بارزانی شانازی بەو هەنگاوانەوە دەكات كە حكومەتەكەی هەڵیگرتوون، ئەو لە وتاری (100 رۆژە)ی دەستبەكاربوونیدا لایەنی درەوشاوەی حكومەتەكەی لەم خاڵانەدا خستەڕوو:\n• ئێستا حكومەت چالاكترو ئەكتیڤتر بووە\n• ئێستا حكومەتی هەرێم بەهێزترو سەقامگیرترە\n• بە دڵنیایی ئێستا حكومەت شەفافترە\n• كەمكردنەوەی رێژەیەكی بەرچاوی رۆتین\n• فەرمانبەران باشتر لە جاران دەوام دەكەن\n• چاوپۆشی لە گەندەڵی هیچ كەس و لایەنێك ناكەین\n• چەندین فەرمانبەر لەسەر گەندەڵی دراونەتە دادگا\n• تا كۆتایی ئەمساڵ داهاتی ناوخۆ 50% زیاد دەكەین\n• ئێستا پرۆسەیەكی شەفافمان گرتوەتەبەر بەتایبەت لە بواری داهاتی سامانە سروشتییەكان\n• بە شێوەیەكی بەردەوام داتاو زانیارییەكانمان خستوەتەڕوو\n• ئێستا گشت هاوڵاتیانی هەرێم ئەتوانن بزانن داهاتی نەوت‌و داهاتە ناوخۆییەكان چەندەو لە چی بوارێكدا خەرجدەكرێت\nمەسرور بارزانی لە چوار مانگی رابردوودا كە بۆ یەكەمجار وەكو سەرۆكی حكومەت ئەزمونی قەیرانی دارایی كرد، بەرپرسیارێتی هەموو بارودۆخەكانی خستە ئەستۆی كابینەكانی پێشتری حكومەت كە نێچیرڤان بارزانی ئامۆزای سەرۆكایەتی كردوون، لەسەروو هەموشیانەوە بەرپرسیارێتی خەزێنەی بەتاڵی حكومەت‌و نەبوونی یەدەگی دارایی‌و قەرزاربوونی حكومەت بەبڕی (27 ملیار) دۆلار.


لەسیمینارێكدا ڕەوشی ڕۆژئاوای كوردستان خرایە ڕوو | ROJnews\nلەسیمینارێكدا ڕەوشی ڕۆژئاوای كوردستان خرایە ڕوو\nپێنجشەممە, 18 يول 2019 - 20:22\nلەناوەندی غەزەلنووس لە شاری سلێمانی سیمینارێك بۆ هەریەك لە د.فاروق ڕەفیق و هاوژینی مەلا ئەمین ڕێكخرا تایبەت بە ڕەوشی ڕۆژئاوا و بەرگری شەڕڤانان لە شەڕی دژی داعش.\nدوانیوەڕۆی ئەمڕۆ لە ناوەندی ڕۆشنبیری غەزەلنووس لە شاری سلێمانی، سیمینارێكی هاوبەش بۆ هەریەك لە د.فاروق ڕەفیق و هاوژینی مەلا ئەمین ڕێكخرا تیایدا دەرەنجامی گەشتێكیان خستە ڕوو كە بۆ ڕۆژئاوای كوردستان ئەنجامیان داوە و باسیان لەوەكرد میدیای كوردی نەیتوانیوە وەكو پێویست بارودۆخی ئەو بەشەی كوردستان بگوازێتەوە.\nلەسەرەتای سیمینارەكەدا د.فاروق ڕەفیق ئەوەی خستە ڕوو كە میدیای باشور وێنەی ڕۆژئاوای كوردستان بەو شێوەیەی كە بینویانە نەگواستۆتەوە، لە هەموو ڕووەكانەوە لەوێ چی ئەگوزەرێت بەتایبەتی خەباتی نەتەوەیی شەڕی شەڕڤانان دژ بە چەتەكانی داعش.\nفاروق و ڕەفیق و هاوژین مەلا ئەمین باسیان لەوە كرد، مەبەستیان لە ڕۆشتن بۆ ڕۆژئاوای كوردستان ئەوە بووە كە ئەوەی میدیای كوردی لە باشور بەتایبەتی میدیای حزبی، باسیان نەكردوە و نەیان گواستوەتەوە، ئەوان باسی بكەن و وێنەیەك دەربارەی ئەو جەنگەی كە لە ڕۆژئاوای كوردستان ڕوویداوە بیگوازنەوە.\nد. فاروق وتیشی:شەڕی داعش وەك جوگرافی تەواو بووە بۆ سەر كورد بەڵام وەك نەتەوە تەواو نەبوە چونكە توركیا و ئێران و هەر داگیركەرێكی تر داعشێكی ترە بۆ خاكی كوردستان، ئەو ئەزمونەی ڕۆژئاوای كوردستانیش پێویستی بە پشتگیری هەیە چونكە هێشتا جەنگ كۆتایی نەهاتوە و دەبێت داخستنی سنورەكان شەرمەزار بكرێت.\nئەوەشی خستە ڕوو، هێشتا پاشماوەی داعش لەوێ ماوە كە ئەم شەڕە كۆتای هاتوە بەدەستی ١١ هەزار شەهیدی شەڕڤانان و مەدەنی و ٢٤ هەزار بریندار بووە، ئەوەی من لەوێ بینم نەمزانی كێ سەركردەیە و كێ پلەیەكی بەرزتری هەیە هەمووی وەك یەك سەیر دەكرێن بە ژن و پیاوە و بە گەورە و بچوكیانەوە.\nهاوكات هاوژین مەلا ئەمین ئەوەی خستە ڕوو كە ژن لە ڕۆژئاوای كوردستان سەركردایەتییەكی بەرزی هەیە و هەزاران كەس بەڕێوە دەبات شان بەشانی پیاوان لە شەڕەكاندابوون و لە هاوسەرۆكایەتی دا بەشداریان كردوە چونكە متمانەیان بەو ئەزموونە هەیە كە دەبێت تێیدا بەشداری بكەن.\nهاوژین مەلا ئەمین وتیشی: لە باشور ژن وەك بوكەڵەیەك وایە كە لەناو كۆڕەكان و پۆستەكاندا بمێنتەوە ئەگەر بشتوانێت كارێك بكات ڕێگەی پێنادرێت.\nلەكۆتایی سیمینارەكەدا ئامادەبووان بەسەرەنج و قسەكانیان بەشدارییان لەگفتوگۆیەكی چڕ لەبارەی ڕەوشی ڕۆژئاوای كوردستان كرد.


ئەمڕۆ دووشەمە 25/7/2017 بەڕێز کەریم سنجاری وەزیری ناوخۆ، پێشوازیی لە خاتوو (ئورسولا مولەر) یاریدەری سکرتێری گشتی نەتەوە یەکگرتووەکان بۆ کاروباری مرۆیی و فریاکەوتنی خێرا کرد و لە کۆبوونەوەکەدا بەڕێزان هۆشنگ محمد، بەڕێوەبەرى گشتى ناوەندى هاوبەشى هەماهەنگى قەیرانەکان و خاتوو لیز گراندێ رێکخەری هەماهەنگی مرۆیی لە عێراق کرد ئامادەبوون.\nلە سەرەتای دانیشتنەکەدا شاندی میوان مەبەستی سەردانەکەیان خستەڕوو کە لە نزیکەوە ئاگاداربوونە لە رەوشی ئاوارە و پەنابەران و قەیرانی مرۆیی لە عێراق و هەرێمی کوردستان بەتایبەتیش لە قۆناغی دوای داعشدا و رووبەڕووبوونەوەی ئەو ئەگەرانەیە کە دێنە بەردەم ئاوارەکان لە کاتی گەڕانەوەیاندا ئەمە جگە لە پێشکەشکردنی خزمەتگوزاری بەردەوام بۆ ئاوارە و پەنابەران.\nوەزیری ناوخۆ، شاندی میوانی بەگەرمى بەخێرهێنا کە یەکەمجارە سەردانی هەرێمی کوردستان و عێراق دەکەن و هیواشی خواست سەردانی تریان بەدواوە بێت، چونکە هاتنی ئەوان گرینگییەکی زۆری هەیە بۆ ئەوەی لە نزیکەوە گفتوگۆ سەبارەت بە کێشە و گرفتەکان بکەن کە رووبەڕووی هەرێمی کوردستان دەبنەوە.\nیاریدەری سکرتێری گشتی نەتەوە یەکگرتووەکان بۆ کاروباری مرۆیی و فریاکەوتنی خێرا سوپاس و پێزانینی خۆی پێشکەش بە حکوومەت و گەلی کوردستان کرد لەبەرامبەر ئەو هاوکاری و پاڵپشتییە بەردەوامانەی لە ماوەی رابردوودا پێشکەش بەو ژمارە زۆرەی ئاوارە و پەنابەران کردووە سەرەڕای بوونی کێشە و بەربەستەکانی بەردەمیان، هەروەها سوپاسی حکوومەتی هەرێمیشی کرد کە بەبێ جیاوازی ئایین و نەتەوە و رەگەز خزمەتێکی گەورەی پێشکەش بە لێقەوماوان کردووە، بەڵێنیشی دا وەک نەتەوە یەکگرتووەکان کاری جددی بکەن بۆ هاوکاریکردنی حکوومەتی هەرێمی کوردستان و دابینکردنی پێداویستی بۆ ئاوارە و پەنابەرەکان لە هەموو روویەکەوە.\nلەبەرامبەردا کەریم سنجاری سوپاسی هاوکاری و هەماهەنگییە بەردەوامەکانی نەتەوە یەکگرتووەکان و رێکخراوە نێودەوڵەتییەکانی کرد و داواشی لێکردن لە پاڵپشتی و هاوکاری دامودەزگاکانی حکوومەتی هەرێمی کوردستان بەردەوام بن و زیاتریش پەرەی پێ بدەن بەتایبەت لە قۆناغی دوای داعشدا کە قۆناغێکی هەستیارە و پێویستە نەتەوە یەکگرتووەکان رۆلی کاریگەری تێدا بگێڕێت.\nدواتر پوختەیەکی لەسەر قەیرانی مرۆیی و ئابووری و ئاسایش و هەرێمی کوردستانی پێشکەش بە شاندی میوان کرد و دوپاتی کردەوە کە حکوومەتی هەرێم بە هەماهەنگی لەگەڵ ئاژانسەکانی یوئێن و رێکخراوە نێودەوڵەتییەکان لە هەوڵەکانی بەردەوام دەبێت بۆ پێشکەشکردنی خزمەتگوزاری بە ئاوارە و پەنابەرەکان راشیگەیاند کە پشتگیری و کارئاسانی تەواو دەکەن بۆ گەڕانەوەی ئاوارەکان بۆسەر ماڵ و حاڵیان لە ناوچە ئازادکراوەکاندا و جەختیشی کردەوە کە گەڕانەوەشیان بەشێوەی ئارەزوومەندانە دەبێت و بەزۆر هیچ ئاوارە و پەنابەرێک نانێرنەوە.


شۆرەشا ئیلۆنێ رۆژا ڤەژینا ھەستێن نەتەوەیی – Sibehî سبەھی\nدوھی، 2019.09.11، سالڤه‌گه‌را شۆره‌شا ئیلۆنا پیرۆز بوو. بێ گومان سالانه ب مناسه‌به‌تا سالڤه‌گه‌را شۆره‌شا ئیلۆنێ گه‌له‌ک نڤیس تێنه نڤیساندن و گه‌له‌ک نرخاندنێن جودا تێنه کرن. گه‌له‌ک جاران هنده‌ک ئالیێن سیاسیێن کورد قه‌ت به‌حسا ڤێ شۆره‌شا مەزن کو د دیرۆکا ته‌ڤگه‌را ئازادخوازا کورد دا بوویەرەك ئێكانەیا ناكن و رۆلا وێ یا گەلەك گرنگ نابینن.هه‌تا ل گۆرا ڤان ئالیان ئه‌ڤ شۆره‌ش نه‌بوو.


كۆبوونەوەی ناڕەزایی بنەماڵەی دەستگیركراوانی شاری سنە لە بەردەم دادوەری – زاگرۆس پۆست\nماڵەوە / کوردستان / كۆبوونەوەی ناڕەزایی بنەماڵەی دەستگیركراوانی شاری سنە لە بەردەم دادوەری\nكۆبوونەوەی ناڕەزایی بنەماڵەی دەستگیركراوانی شاری سنە لە بەردەم دادوەری\nپێنج شه‌ممه 6 تشرینی دووه‌م 2014\tکوردستان, هەواڵ 48 جار خوێنراوه‌ته‌وه\nكاتژمێر 8 و نیوی سەرلەبەیانی رۆژی چوارشەممە 14ی مانگی خەزەڵوەر بنەماڵەی دەستگیرراوانی خۆپیشاندانەكانی ئەم دواییانەی شاری سنە لە بەردەم ئیداەری دادوەریی كۆبوونەوەیەكی ناڕەزایی دەربڕینیان بەڕێوەبرد.\nهەواڵەكان لەوبارەوە باس لەوە دەكەن كە، بنەماڵەی ١٧ كەس لە دەستگیركراوانی ناڕەزایەتیەكانی ئەم دواییانەی شاری سنە بە كۆبوونەوە لە بەردەم ئیدارەی دادوەریی ئەو شارە، خوازیاری چاوپێكەوتن لەگەڵ دادوەری شارەكە بوون.\nدەوترێ بە هۆی پێداریی ئەو بنەماڵانە دادوەری كۆماری ئیسلامی لە شاری سنە بە ناوی “جەوهەری” ناچار بوو كاتژمێر١٠ی بەیانی لەگەڵ ژمارەیەك لە بنەماڵەكان وەكوو نوێنەری باقی بنەماڵە ناڕازییەكان چاوپێكەوتن ئەنجام بدات و ناوبراو لە بەرامبەر خواستی بنەماڵەكان سەبارەت بە ئازادی رۆڵەكانیان وتی: ئەم كەسانە تاوانبارن بەڵام باوكی یەكێك لە دەسگیركراوان بە ناوی “ئۆمید زارەعی موقەدەم” لە بەرامبەردا رایگەیاند، كە كۆڕەكەی من هیچ تاوانێكی نییە و ئەگەر ئازادی نەكەن، هەر لێرەدا ئاگر لە جەستەی خۆم بەردەدەم. باوكی یەكێكی دیكە لە دەستگیركراوانیش روو بە دادوەر رایگەیاند، منداڵەكانی ئێمە تاوانێكیان نییە و دەبێ ئازاد بكرێن.\nلە ئاكامدا داوەری كۆماری ئیسلامی لە شاری سنە ناچار بوو كە بەڵێنی ئەوە بە بنەماڵەكان بدات كە ژمارەیەكیان ئازاد دەكات.\nجێگای ئاماژەیە، قازی لقی ٥ی دادیاریی رۆژی یەكشەممە 11ی مانگی رەزبەر لە وڵام بە ناڕەزایەتی بنەماڵەی دەستگیركراوان رایگەیاندبوو كە، بە دانانی بارمتە ژمارەیەكیان تا رۆژی چوارشەممە واتە 15ی مانگی رەزبەر ئازاد دەكرێن، بەڵام ئەم بابەتە بەرەوڕووی دژایەتی دادوەر بوویەوە.\nبە پێی ئەم هەواڵە، سێ كەسی دیكە لە دەستبەسەر كراوانی ناڕەزایەتیەكانی ئەم دواییانەی شاری سنە، “ئۆمید زارەعی موقەدەم”، “ئێقباڵ پەریوەش” و “رامین محەممەدی”ن كە لەگەڵ باقی دەستبەسەركراوەكان لە زیندانی ناوەندی شاری سنە راگیراون.


شاری هه‌ولێرو به‌غدا له لیستی پیسترین شاره‌كانی جیهاندان\nڕێكخراوی ئاشتی سه‌وزی جیهانی لیستی پیسترین شاره‌كانی جیهانی بڵاوكردووه‌ته‌وه‌و هه‌ردوو شاری هه‌ولێر و به‌غدایش له لیسته‌كه‌دا بونیان هه‌یه.\nماڵپه‌ڕی گرینپیس بڵاویكردووه‌ته‌وه، به گوێره‌ی ئه‌نجامی شیكارییه‌كی بێپێشینه بۆ ئه‌و داتا و زانیارییه نوێیانه كه له مانگه ده‌ستكرده‌كانه‌وه له ماوه‌ی نێوان 1ی حوزه‌یران و 31 ئابدا ده‌رچووه، له‌ڕێگه‌ی ڕێژه‌ی گازی زیانبه‌خشی دووه‌می ئۆكسیدی نایترۆجینه‌وه له هه‌وادا، ناوی هه‌شت شاری خۆرهه‌ڵاتی ناوه‌ڕاستی وه‌ك پیسترین شاری جیهان ده‌ستنیشانكردووه.\nلیسته‌كه 50 شاری له سه‌رانسه‌ری جیهان گرتووه‌ته‌وه له‌و ژماره‌یه‌ش هه‌شت شاریان له ناوچه‌ی ڕۆژهه‌ڵاتی ناوه‌ڕاستن، كه پایته‌ختی هه‌رێمی كوردستان و عێراق و ئیماڕات و سعودیه و میسڕ و قه‌ته‌ر پێكهاتوون.\nڕێكخراوه‌كه بونی بڕێكی زۆر نه‌وتی پیسی له‌و شارانه به‌هۆكاری پیسبونی كه‌ش و هه‌وای ئه‌و ناوجانه دیاریكردووه.\nله به‌شێكی تری ڕاپۆرته‌كه‌دا گرینپیس كه‌مكردنه‌وه‌ی به‌كارهێنانی سوته‌مه‌نییه به‌ردینه‌كان ڕێژه‌ی ئوتۆمبێله كۆنه‌كان و په‌نابردن بۆ به‌كارهێنانی هۆیه‌كانی گواستنه‌وه‌ی گشتی یاخود ئه‌وانه‌ی به وزه‌ی خۆر كار ده‌كه‌ن به چاره‌سه‌ری پیسبوونی هه‌وا له ڕۆژهه‌ڵاتی ناوه‌ڕاست دیاریكردووه.\n3066 جار خوێندراوەتەوە